01993R2454 — EL — 01.05.2016 — 024.002

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:





Τροποποιείται από:





Διορθώνεται από:







Σημείωση: Αυτή η κωδικοποιημένη έκδοση περιέχει αναφορές στην ευρωπαϊκή λογιστική μονάδα ή/και στο Ecu, οι οποίες, από την 1η Ιανουαρίου 1999, πρέπει να θεωρούνται ως αναφορές στο ευρώ — κανονισμός (ΕΟΚ) αριθ. 3308/80 του Συμβουλίου (ΕΕ L 345 της 20.12.1980, σ. 1)και κανονισμός (ΕΚ)αριθ. 1103/97 του Συμβουλίου (ΕΕ L 162 της 19.6.1997, σ. 1)· διορθωτικό στην ΕΕ L 313 της 21.11.1998, σ. 29.









▼B

ΚΑΝΟΝΙΣΜΌΣ (ΕΟΚ) αριθ. 2454/93 ΤΗΣ ΕΠΙΤΡΟΠΉΣ

της 2ας Ιουλίου 1993

για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα







ΜΕΡΟΣ I

ΓΕΝΙΚΕΣ ΔΙΑΤΑΞΕΙΣ ΕΦΑΡΜΟΓΗΣ







ΤΙΤΛΟΣ I

ΓΕΝΙΚΑ







ΚΕΦΑΛΑΙΟ 1

Ορισμοί

Άρθρο 1

Κατά την έννοια του παρόντος κανονισμού, νοείται ως:

1) κώδικας: ο κανονισμός (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως του κοινοτικού τελωνειακού κώδικα·

▼M6

2) Δελτίο ΑΤΑ: το διεθνές τελωνειακό έγγραφο προσωρινής εισαγωγής που εκδίδεται στο πλαίσιο των συμβάσεων ΑΤΑ ή της σύμβασης της Κωσταντινούπολης·

▼M21

3) επιτροπή: η επιτροπή του τελωνειακού κώδικα που προβλέπεται στα άρθρα 247α και 248α αυτού·

▼B

4) Συμβούλιο Τελωνειακής Συνεργασίας: η οργάνωση που συστάθηκε με τη σύμβαση για τη δημιουργία συμβουλίου τελωνειακής συνεργασίας, η οποία συνήφθη στις Βρυξέλλες στις 15 Δεκεμβρίου 1950·

5) στοιχεία αναγκαία για την εξακρίβωση της ταυτότητας των εμπορευμάτων: αφενός, τα στοιχεία που χρησιμοποιούνται στην εμπορική πρακτική για την εξακρίβωση της ταυτότητάς τους και τα οποία επιτρέπουν στις τελωνειακές αρχές να καθορίσουν τη δασμολογική τους κατάταξη και, αφετέρου, η ποσότητα των εμπορευμάτων·

6) εμπορεύματα χωρίς εμπορικό χαρακτήρα: τα εμπορεύματα η υπαγωγή των οποίων στο συγκεκριμένο τελωνειακό καθεστώς έχει περιστασιακό χαρακτήρα και τα οποία, λόγω της φύσης και της ποσότητάς τους, προορίζονται μάλλον για προσωπική, ιδιωτική ή οικογενειακή χρήση εκ μέρους των παραληπτών ή των προσώπων που τα μεταφέρουν ή τα οποία προορίζονται να προσφερθούν ως δώρο·

7) μέτρα εμπορικής πολιτικής: τα μη δασμολογικά μέτρα που θεσπίστηκαν, στο πλαίσιο της κοινής εμπορικής πολιτικής, από τις κοινοτικές διατάξεις που εφαρμόζονται στις εισαγωγές και στις εξαγωγές εμπορευμάτων, όπως τα μέτρα επιτήρησης ή διασφάλισης, οι ποσοτικοί περιορισμοί ή τα όρια και οι απαγορεύσεις εισαγωγής ή εξαγωγής

8) τελωνειακή ονοματολογία: μια από τις ονοματολογίες που αναφέρονται στο άρθρο 20 παράγραφος 3 στοιχεία α) και β) του κώδικα·

9) εναρμονισμένο σύστημα: το εναρμονισμένο σύστημα περιγραφής και κωδικοποίησης των εμπορευμάτων·

▼M21

10) συνθήκη: η συνθήκη για την ίδρυση της Ευρωπαϊκής Κοινότητας·

▼M6

11) Σύμβαση Κωσταντινούπολης: Σύμβαση για την προσωρινή εισαγωγή, που συνήφθη στην Κωσταντινούπολη, στις 26 Ιουνίου 1990·

▼M29

12) Οικονομικός φορέας: πρόσωπο το οποίο στο πλαίσιο των επιχειρηματικών του δραστηριοτήτων συμμετέχει σε δραστηριότητες που διέπονται από την τελωνειακή νομοθεσία·

▼M32

13) ενιαία άδεια: η άδεια στην οποία εμπλέκονται τελωνειακές διοικήσεις σε περισσότερα από ένα κράτη μέλη για μία από τις ακόλουθες διαδικασίες:

— τη διαδικασία απλουστευμένης διασάφησης σύμφωνα με το άρθρο 76 παράγραφος 1 του κώδικα· ή

— τη διαδικασία εκτελωνισμού στον οριζόμενο από τον ενδιαφερόμενο τόπο σύμφωνα με το άρθρο 76 παράγραφος 1 του κώδικα· ή

— τα οικονομικά τελωνειακά καθεστώτα σύμφωνα με το άρθρο 84 παράγραφος 1 στοιχείο β) του κώδικα· ή

— τον ειδικό προορισμό σύμφωνα με το άρθρο 21 παράγραφος 1 του κώδικα·

14) συνολική άδεια: η άδεια χρήσης περισσότερων από μία διαδικασιών εκ των αναφερόμενων στο σημείο 13)· μπορεί να λάβει τη μορφή ενιαίας συνολικής άδειας όταν εμπλέκονται περισσότερες από μία τελωνειακές διοικήσεις·

15) τελωνειακή αρχή έκδοσης άδειας: η τελωνειακή αρχή που εκδίδει μια άδεια·

▼M33

16) Αριθμός EORI (αριθμός καταχώρισης και αναγνώρισης οικονομικών φορέων): αριθμός, μοναδικός στην Ευρωπαϊκή Κοινότητα, που χορηγείται από τελωνειακή αρχή ή άλλη καθορισμένη αρχή –ή αρχές– κράτους μέλους σε οικονομικούς φορείς και άλλα πρόσωπα, σύμφωνα με τους κανόνες που καθορίζονται στο κεφάλαιο 6·

17) Συνοπτική διασάφηση εισόδου: η συνοπτική διασάφηση που αναφέρεται στο άρθρο 36α του κώδικα και η οποία πρέπει να υποβάλλεται για εμπορεύματα που εισέρχονται στο τελωνειακό έδαφος της Κοινότητας, εκτός αν άλλως προβλέπεται από τον παρόντα κανονισμό·

▼M38

18) Συνοπτική διασάφηση εξόδου: η συνοπτική διασάφηση που αναφέρεται στο άρθρο 182γ του κώδικα και η οποία πρέπει να υποβάλλεται για εμπορεύματα που εξέρχονται από το τελωνειακό έδαφος της Κοινότητας, εκτός αν άλλως προβλέπεται από τον παρόντα κανονισμό.

▼M18

Άρθρο 1Α

Για την εφαρμογή των άρθρων 291 έως 300, οι χώρες της οικονομικής ένωσης Μπενελούξ θεωρούνται ένα και μόνο κράτος μέλος.

▼B







ΚΕΦΑΛΑΙΟ 2

Αποφάσεις

Άρθρο 2

Όταν το πρόσωπο που καταθέτει αίτηση για λήψη απόφασης δεν είναι σε θέση να προσκομίσει όλα τα απαραίτητα για τη λήψη της απόφασης έγγραφα και στοιχεία, οι τελωνειακές αρχές οφείλουν να παρέχουν τα έγγραφα και τα στοιχεία που διαθέτουν.

Άρθρο 3

Απόφαση εγγύησης που είναι ευνοϊκή για πρόσωπο το οποίο έχει αναλάβει την υποχρέωση να καταβάλει τα απαιτούμενα ποσά με την πρώτη γραπτή απαίτηση των τελωνειακών αρχών, ανακαλείται, όταν η εν λόγω υποχρέωση δεν εκτελείται.

Άρθρο 4

Η ανάκληση δεν αφορά τα εμπορεύματα τα οποία, κατά τη στιγμή που αυτή αρχίζει να ισχύει, έχουν ήδη υπαχθεί στο καθεστώς βάσει της άδειας που ανακαλείται.

Ωστόσο, οι τελωνειακές αρχές έχουν την ευχέρεια να απαιτούν τα εμπορεύματα αυτά να λαμβάνουν έναν από τους επιτρεπόμενους τελωνειακούς προορισμούς εντός προθεσμίας που αυτές ορίζουν.

▼M1







ΚΕΦΑΛΑΙΟ 3

Διαδικασίες πληροφορικής

Άρθρο 4α

1. Οι τελωνειακές αρχές έχουν τη δυνατότητα να προβλέπουν, υπό τις προϋποθέσεις και σύμφωνα με τους όρους που καθορίζουν αυτές, καθώς και στο πλαίσιο των αρχών που έχουν θεσπιστεί από την τελωνειακή νομοθεσία, οι διατυπώσεις να διεκπεραιώνονται με διαδικασίες πληροφορικής.

Νοούνται ως:

— διαδικασίες πληροφορικής: — α) η ανταλλαγή με τις τελωνειακές αρχές τυποποιημένων μηνυμάτων EDΙ· β) η εισαγωγή των στοιχείων πληροφοριών που είναι απαραίτητα για τη διεκπεραίωση των σχετικών διατυπώσεων στα τελωνειακά συστήματα πληροφορικής,

— EDI (Electronical Data Interchange): η ηλεκτρονική διαβίβαση μεταξύ συστημάτων πληροφορικής δομημένων δεδομένων, σύμφωνα με εγκεκριμένους κανόνες μηνύματος,

— τυποποιημένο μήνυμα: προκαθορισμένη και αναγνωρισμένη δομή για τη ηλεκτρονική διαβίβαση δεδομένων.

2. Οι προϋποθέσεις που έχουν καθοριστεί για τη διεκπεραίωση των διατυπώσεων με διαδικασίες πληροφορικής πρέπει να περιλαμβάνουν ιδίως μέτρα ελέγχου της προέλευσης, καθώς και της ασφάλειας των δεδομένων κατά του κινδύνου μη εξουσιοδοτημένης πρόσβασης, απώλειας, αλλοίωσης και καταστροφής.

Άρθρο 4β

Όταν οι διατυπώσεις διεκπεραιώνονται με διαδικασίες πληροφορικής, οι τελωνειακές αρχές καθορίζουν τον τρόπο αντικατάστασης της χειρόγραφης υπογραφής από άλλη τεχνική, η οποία μπορεί ενδεχομένως να συνίσταται στη χρησιμοποίηση κωδικών.

▼M19

Άρθρο 4γ

Για δοκιμαστικά προγράμματα στο πλαίσιο των οποίων χρησιμοποιούνται τεχνικές επεξεργασίας δεδομένων που προορίζονται για την αξιολόγηση ενδεχόμενων απλουστεύσεων, οι τελωνειακές αρχές μπορούν να επιτρέπουν τα ακόλουθα για την περίοδο που κρίνεται απολύτως αναγκαία για την εφαρμογή του προγράμματος:

α) απαλλαγή από την υποχρεωτική δήλωση που προβλέπεται στο άρθρο 178, παράγραφος 1·

β) κατά παρέκκλιση από το άρθρο 222, παράγραφος 1, τα στοιχεία που αντιστοιχούν σε ορισμένες θέσεις του ενιαίου διοικητικού εγγράφου, που δεν είναι αναγκαία για την εξακρίβωση της ταυτότητας των εμπορευμάτων ούτε για την εφαρμογή των εισαγωγικών ή εξαγωγικών δασμών, δεν χρειάζεται να αναγράφονται.

Τα στοιχεία αυτά, ωστόσο, πρέπει να παρέχονται κατόπιν σχετικής αιτήσεως στο πλαίσιο διενεργούμενου ελέγχου.

Το ποσό των εισαγωγικών δασμών που προβλέπεται να επιβληθούν κατά την περίοδο που καλύπτεται από την παρέκκλιση δεν πρέπει να είναι μικρότερο από αυτό που θα επιβαλλόταν εάν δεν ίσχυε η παρέκκλιση.

Τα κράτη μέλη που επιθυμούν να συμμετάσχουν σε τέτοια δοκιμαστικά προγράμματα υποχρεούνται να παρέχουν στην Επιτροπή εκ των προτέρων τα πλήρη στοιχεία του προτεινόμενου δοκιμαστικού προγράμματος, συμπεριλαμβανομένης της προβλεπόμενης διάρκειάς του. Ενημερώνουν επίσης την Επιτροπή για την πραγματική εφαρμογή και τα αποτελέσματα. Η Επιτροπή ενημερώνει τα λοιπά κράτη μέλη.

▼M29







ΚΕΦΑΛΑΙΟ 4

Ανταλλαγή δεδομένων μεταξύ τελωνειακών αρχών με χρήση της πληροφορικής και δικτύων ηλεκτρονικών υπολογιστών

Άρθρο 4δ

1. Με την επιφύλαξη τυχόν ειδικών περιστάσεων και των διατάξεων της σχετικής διαδικασίας, οι οποίες, εφόσον κρίνεται σκόπιμο, εφαρμόζονται κατ’ αναλογία, όταν τα κράτη μέλη έχουν αναπτύξει σε συνεργασία με την Επιτροπή ηλεκτρονικά συστήματα για την ανταλλαγή πληροφοριών σχετικά με τελωνειακή διαδικασία ή με οικονομικούς φορείς, οι τελωνειακές αρχές χρησιμοποιούν τα συστήματα αυτά για την ανταλλαγή πληροφοριών μεταξύ των ενδιαφερομένων τελωνείων.

2. Όταν τα τελωνεία που μετέχουν σε μια διαδικασία βρίσκονται σε διαφορετικά κράτη μέλη, τα μηνύματα που χρησιμοποιούνται για την ανταλλαγή στοιχείων είναι σύμφωνα με τη δομή και τα επιμέρους στοιχεία που έχουν καθοριστεί από τις τελωνειακές αρχές με μεταξύ τους συμφωνία.

Άρθρο 4ε

1. Εκτός από τις απαιτήσεις που αναφέρονται στο άρθρο 4α παράγραφος 2, οι τελωνειακές αρχές καθιερώνουν και εφαρμόζουν ενδεδειγμένες ρυθμίσεις ασφαλείας για την αποτελεσματική, αξιόπιστη και ασφαλή λειτουργία των διαφόρων συστημάτων.

2. Για να διασφαλιστεί το επίπεδο ασφάλειας του συστήματος που προβλέπεται στην παράγραφο 1, κάθε καταχώριση, τροποποίηση και διαγραφή δεδομένων καταγράφεται μαζί με πληροφοριακά στοιχεία σχετικά με την αιτιολογία και τον ακριβή χρόνο των ανωτέρω πράξεων και τα στοιχεία του προσώπου που τις εκτέλεσε. ►C16 Τα αρχικά στοιχεία και τα στοιχεία ◄ που υπέστησαν επεξεργασία σύμφωνα με τα παραπάνω, διατηρούνται τουλάχιστον επί τρία ημερολογιακά έτη από το τέλος του έτους το οποίο αφορούν τα στοιχεία, εκτός αν ορίζεται διαφορετικά.

3. Οι τελωνειακές αρχές παρακολουθούν τακτικά το θέμα της ασφάλειας.

4. Οι εμπλεκόμενες τελωνειακές αρχές ενημερώνουν η μία την άλλη και, όπου κρίνεται σκόπιμο, τον ενδιαφερόμενο οικονομικό φορέα, για κάθε υπόνοια παραβίασης της ασφάλειας.







ΚΕΦΑΛΑΙΟ 5

Διαχείριση κινδύνων

Άρθρο 4στ

1. Οι τελωνειακές αρχές αναλαμβάνουν τη διαχείριση κινδύνων, προκειμένου να διαφοροποιήσουν τα επίπεδα κινδύνου που συνδέονται με εμπορεύματα υπό τελωνειακό έλεγχο ή τελωνειακή επιτήρηση και να καθορίσουν εάν και πού τα εμπορεύματα θα αποτελέσουν αντικείμενο ειδικών τελωνειακών ελέγχων.

2. Ο καθορισμός των επιπέδων κινδύνου βασίζεται σε εκτίμηση της πιθανότητας να συμβεί ένα γεγονός που συνδέεται με κίνδυνο και των επιπτώσεών του, σε περίπτωση που το γεγονός πραγματοποιηθεί. Η βάση για την επιλογή των φορτίων ή διασαφήσεων που θα υποβληθούν σε τελωνειακούς ελέγχους περιλαμβάνει το στοιχείο του τυχαίου.

Άρθρο 4ζ

1. Η διαχείριση κινδύνων σε κοινοτικό επίπεδο, η οποία αναφέρεται στο άρθρο 13 παράγραφος 2 του κώδικα, διενεργείται σύμφωνα με ένα κοινό ηλεκτρονικό πλαίσιο διαχείρισης κινδύνων που περιλαμβάνει τα ακόλουθα στοιχεία:

α) ένα κοινοτικό τελωνειακό σύστημα διαχείρισης κινδύνων για την εφαρμογή της διαχείρισης των κινδύνων, που χρησιμοποιείται για την ανακοίνωση μεταξύ των τελωνειακών αρχών των κρατών μελών και της Επιτροπής κάθε τυχόν πληροφορίας σχετικά με κίνδυνο που μπορεί να βοηθήσει στην ενίσχυση των τελωνειακών ελέγχων·

β) κοινούς τομείς ελέγχου προτεραιότητας·

γ) κοινά κριτήρια και πρότυπα κινδύνου για εναρμονισμένη εφαρμογή τελωνειακών ελέγχων σε ειδικές περιπτώσεις.

2. Χρησιμοποιώντας το σύστημα που αναφέρεται στην παράγραφο 1 στοιχείο α), οι τελωνειακές αρχές ανταλλάσσουν πληροφορίες σχετικά με την επικινδυνότητα στις ακόλουθες περιστάσεις:

α) μια τελωνειακή αρχή κρίνει ότι οι κίνδυνοι είναι σημαντικοί και πρέπει να διενεργηθεί τελωνειακός έλεγχος, τα δε αποτελέσματα του ελέγχου αποδεικνύουν ότι το γεγονός, όπως αναφέρεται στο άρθρο 4 παράγραφος 25, του κώδικα, έχει πράγματι συμβεί·

β) τα αποτελέσματα του ελέγχου δεν αποδεικνύουν μεν ότι το γεγονός, όπως αναφέρεται στο άρθρο 4 παράγραφος 25 του κώδικα, έχει συμβεί, αλλά η οικεία τελωνειακή αρχή θεωρεί ότι η απειλή ενέχει υψηλό κίνδυνο για άλλη χώρα της Κοινότητας.

Άρθρο 4η

1. Οι κοινοί τομείς ελέγχου προτεραιότητας καλύπτουν τους τελωνειακούς προορισμούς ή χρήσεις, τα είδη των εμπορευμάτων, τις οδούς διακίνησης, τους τρόπους μεταφοράς ή τους οικονομικούς φορείς οι οποίοι υπόκεινται για ορισμένη χρονική περίοδο σε αυξημένα επίπεδα ανάλυσης κινδύνου και τελωνειακών ελέγχων.

2. Η εφαρμογή των κοινών τομέων ελέγχου προτεραιότητας βασίζεται σε μια κοινή προσέγγιση ανάλυσης κινδύνου και σε κοινά κριτήρια και πρότυπα επιλογής εμπορευμάτων ή οικονομικών φορέων για έλεγχο, προκειμένου να εξασφαλίζεται το ίδιο επίπεδο τελωνειακών ελέγχων.

3. Οι τελωνειακοί έλεγχοι που διενεργούνται σε κοινούς τομείς ελέγχου προτεραιότητας πραγματοποιούνται με την επιφύλαξη των άλλων ελέγχων που διενεργούνται κανονικά από τις τελωνειακές αρχές.

Άρθρο 4θ

1. Τα κοινά κριτήρια και πρότυπα κινδύνου που αναφέρονται στο άρθρο 4ζ παράγραφος 1 στοιχείο γ) περιλαμβάνουν τα ακόλουθα στοιχεία:

α) περιγραφή του ή των κινδύνων·

β) τους παράγοντες ή τους δείκτες κινδύνου βάσει των οποίων επιλέγονται τα εμπορεύματα ή οι οικονομικοί φορείς για τελωνειακό έλεγχο·

γ) τη φύση των τελωνειακών ελέγχων στους οποίους πρέπει να προβούν οι τελωνειακές αρχές·

δ) τη διάρκεια εφαρμογής των τελωνειακών ελέγχων που αναφέρονται στο στοιχείο γ).

Οι πληροφορίες που απορρέουν από την εφαρμογή των στοιχείων που αναφέρονται στο πρώτο εδάφιο κοινοποιούνται με χρήση του κοινοτικού τελωνειακού συστήματος διαχείρισης κινδύνων που αναφέρεται στο άρθρο 4ζ παράγραφος 1 στοιχείο α) για να ληφθούν υπόψη από τις τελωνειακές αρχές στα οικεία τους συστήματα διαχείρισης κινδύνων.

2. Οι τελωνειακές αρχές ενημερώνουν την Επιτροπή για τα αποτελέσματα των τελωνειακών ελέγχων που διενεργούνται σύμφωνα με την παράγραφο 1.

Άρθρο 4ι

Για τον καθορισμό των κοινών τομέων ελέγχου προτεραιότητας και την εφαρμογή των κοινών κριτηρίων και προτύπων κινδύνου λαμβάνονται υπόψη τα ακόλουθα στοιχεία:

α) η αναλογικότητα προς τον κίνδυνο·

β) ο επείγων χαρακτήρας της αναγκαίας εφαρμογής των ελέγχων·

γ) οι πιθανές επιπτώσεις στη ροή του εμπορίου στα επιμέρους κράτη μέλη και στους πόρους των ελέγχων.

▼M33







ΚΕΦΑΛΑΙΟ 6

Σύστημα καταχώρισης και αναγνώρισης

Άρθρο 4ια

1. Ο αριθμός EORI χρησιμοποιείται για την αναγνώριση οικονομικών φορέων και άλλων προσώπων κατά τις συναλλαγές τους με τις τελωνειακές αρχές.

Η δομή του αριθμού EORI πρέπει να πληροί τα κριτήρια που καθορίζονται στο παράρτημα 38.

2. Εάν η αρμόδια για τη χορήγηση των αριθμών EORI αρχή δεν είναι η τελωνειακή αρχή, κάθε κράτος μέλος ορίζει την αρχή ή τις αρχές που είναι αρμόδιες για την καταχώρηση των οικονομικών φορέων και άλλων προσώπων, καθώς και για τη χορήγηση των αριθμών EORI.

Οι τελωνειακές αρχές του κράτους μέλους γνωστοποιούν στην Επιτροπή την ονομασία και τα στοιχεία επικοινωνίας της αρχής ή των αρχών που είναι αρμόδιες για τη χορήγηση του αριθμού EORI. Η Επιτροπή δημοσιεύει αυτές τις πληροφορίες στο Διαδίκτυο.

3. Με την επιφύλαξη των διατάξεων της παραγράφου 1, τα κράτη μέλη μπορούν να χρησιμοποιούν ως αριθμό EORI κάποιον αριθμό ο οποίος έχει ήδη αποδοθεί σε οικονομικό φορέα ή άλλο πρόσωπο από τις αρμόδιες αρχές για φορολογικούς, στατιστικούς ή άλλους σκοπούς.

Άρθρο 4ιβ

1. Οι οικονομικοί φορείς που είναι εγκατεστημένοι στο τελωνειακό έδαφος της Κοινότητας καταχωρίζονται από την τελωνειακή αρχή ή την καθορισμένη αρχή του κράτους μέλους στο οποίο είναι εγκατεστημένοι. Οι οικονομικοί φορείς υποβάλλουν αίτηση καταχώρησης πριν από την έναρξη των δραστηριοτήτων που αναφέρονται στο άρθρο 1 σημείο 12. Πάντως, οι οικονομικοί φορείς που δεν έχουν υποβάλει αίτηση καταχώρισης μπορούν να την υποβάλουν κατά την πρώτη τους συναλλαγή.

2. Στις περιπτώσεις που προβλέπονται στο άρθρο 4ια παράγραφος 3, τα κράτη μέλη δύνανται να απαλλάσσουν οικονομικούς φορείς ή άλλα πρόσωπα από την υποχρέωση υποβολής αίτησης για τη χορήγηση αριθμού EORI.

3. Σε περίπτωση που οικονομικός φορέας ο οποίος δεν είναι εγκατεστημένος στο τελωνειακό έδαφος της Κοινότητας δεν διαθέτει αριθμό EORI, καταχωρίζεται από την τελωνειακή αρχή ή την καθορισμένη αρχή του κράτους μέλους όπου εκτελεί για πρώτη φορά μια από τις ακόλουθες πράξεις:

▼M35

α) καταθέτει στην Κοινότητα συνοπτική ή τελωνειακή διασάφηση, πλην των εξής:

i) τελωνειακής διασάφησης που υποβάλλεται σύμφωνα με τα άρθρα 225 έως 238·

ii) τελωνειακής διασάφησης που υποβάλλεται για την προσωρινή εισαγωγή ή για τη λήξη του καθεστώτος με την επανεξαγωγή·

iii) τελωνειακής διασάφησης που υποβάλλεται στα πλαίσια του καθεστώτος κοινής διαμετακόμισης από οικονομικό φορέα ο οποίος είναι εγκατεστημένος σε συμβαλλόμενο μέρος της σύμβασης περί καθεστώτος κοινής διαμετακόμισης διαφορετικό από την Ευρωπαϊκή Ένωση, εφόσον η εν λόγω διασάφηση δεν χρησιμοποιείται επίσης ως συνοπτική διασάφηση εισόδου ή εξόδου·

iv) τελωνειακής διασάφησης που υποβάλλεται στο πλαίσια του καθεστώτος κοινοτικής διαμετακόμισης από οικονομικό φορέα ο οποίος είναι εγκατεστημένος στην Ανδόρα ή στον Άγιο Μαρίνο, εφόσον η εν λόγω διασάφηση δεν χρησιμοποιείται επίσης ως συνοπτική διασάφηση εισόδου ή εξόδου·

▼M33

β) καταθέτει στην Κοινότητα συνοπτική διασάφηση εξόδου ή εισόδου·

γ) εκμεταλλεύεται αποθήκη προσωρινής εναπόθεσης, σύμφωνα με το άρθρο 185 παράγραφος 1·

δ) υποβάλλει αίτηση για άδεια, σύμφωνα με το άρθρο 324α ή 372·

ε) υποβάλλει αίτηση για πιστοποιητικό εξουσιοδοτημένου οικονομικού φορέα, σύμφωνα με το άρθρο 14α·

▼M51

στ) ενεργεί ως μεταφορέας, όπως αναφέρεται στο άρθρο 181β, όταν πρόκειται για θαλάσσιες, εσωτερικές πλωτές ή αεροπορικές μεταφορές, εκτός εάν του έχει αποδοθεί μοναδικός αριθμός αναγνώρισης τρίτης χώρας που έχει διατεθεί στο πλαίσιο προγράμματος εμπορικής εταιρικής σχέσης τρίτης χώρας που αναγνωρίζεται από την Ένωση· η εν λόγω διάταξη ισχύει με την επιφύλαξη του σημείου β)·

ζ) ενεργεί ως μεταφορέας όταν είναι συνδεδεμένος με το σύστημα του τελωνείου και επιθυμεί να λάβει κοινοποιήσεις που προβλέπονται στο άρθρο 183 παράγραφοι 6 και 8 ή στο άρθρο 184δ παράγραφος 2.

▼M33

4. Άλλα πρόσωπα, πλην των οικονομικών φορέων, καταχωρίζονται μόνον εφόσον πληρούνται όλες οι ακόλουθες προϋποθέσεις:

α) η εν λόγω καταχώριση απαιτείται βάσει της νομοθεσίας του κράτους μέλους·

β) στο εν λόγω πρόσωπο δεν έχει ήδη χορηγηθεί αριθμός EORΙ·

γ) το πρόσωπο έχει δραστηριότητες για τις οποίες απαιτείται αριθμός EORI, σύμφωνα με το παράρτημα 30Α ή το παράρτημα 37 τίτλος Ι.

5. Στις περιπτώσεις που αναφέρονται στην παράγραφο 4:

α) τα πρόσωπα που είναι εγκατεστημένα στο τελωνειακό έδαφος της Κοινότητας, πλην των οικονομικών φορέων που αναφέρονται στην παράγραφο 1, καταχωρίζονται από την τελωνειακή αρχή ή την καθορισμένη αρχή του κράτους μέλους στο οποίο είναι εγκατεστημένα·

β) τα πρόσωπα που δεν είναι εγκατεστημένα στο τελωνειακό έδαφος της Κοινότητας, πλην των οικονομικών φορέων που αναφέρονται στην παράγραφο 3, καταχωρίζονται από την τελωνειακή αρχή ή την καθορισμένη αρχή του κράτους μέλους στο οποίο ασκούν δραστηριότητες καλυπτόμενες από την τελωνειακή νομοθεσία.

6. Οι οικονομικοί φορείς και τα άλλα πρόσωπα έχουν έναν και μοναδικό αριθμό EORI.

7. Για τους σκοπούς του παρόντος κεφαλαίου, προκειμένου να προσδιοριστεί αν ένα πρόσωπο είναι εγκατεστημένο σε ένα κράτος μέλος, εφαρμόζεται κατ’ αναλογία το άρθρο 4 παράγραφος 2 του κώδικα.

Άρθρο 4ιγ

1. Τα δεδομένα καταχώρισης και αναγνώρισης των οικονομικών φορέων ή, κατά περίπτωση, άλλων προσώπων, τα οποία επεξεργάζεται το σύστημα που αναφέρεται στο άρθρο 4ιε, περιλαμβάνουν τα δεδομένα που απαριθμούνται στο παράρτημα 38δ, υπό τους συγκεκριμένους όρους που καθορίζονται στο άρθρο 4ιε παράγραφοι 4 και 5.

2. Όταν καταχωρίζουν οικονομικούς φορείς και άλλα πρόσωπα που έχουν υποβάλει αίτηση για αριθμό EORI, τα κράτη μέλη μπορούν να τους ζητούν να υποβάλουν και άλλα δεδομένα, πλην εκείνων του παραρτήματος 38δ, στις περιπτώσεις που είναι αναγκαίο για σκοπούς που ορίζονται στην εθνική τους νομοθεσία.

3. Τα κράτη μέλη μπορούν να ζητούν από τους οικονομικούς φορείς ή, ανάλογα με την περίπτωση, από άλλα πρόσωπα να υποβάλουν με ηλεκτρονικά μέσα τα δεδομένα που αναφέρονται στις παραγράφους 1 και 2.

Άρθρο 4ιδ

Εφόσον απαιτείται, ο αριθμός EORI χρησιμοποιείται σε κάθε επικοινωνία των οικονομικών φορέων και άλλων προσώπων με τις τελωνειακές αρχές. Χρησιμοποιείται επίσης για την ανταλλαγή πληροφοριών μεταξύ των τελωνειακών αρχών και μεταξύ τελωνειακών αρχών και άλλων αρχών, υπό τους όρους των άρθρων 4ιστ και 4ιζ.

Άρθρο 4ιε

1. Τα κράτη μέλη συνεργάζονται με την Επιτροπή με σκοπό την ανάπτυξη κεντρικού ηλεκτρονικού συστήματος πληροφοριών και επικοινωνίας, το οποίο περιέχει τα δεδομένα του παραρτήματος 38δ που διαβιβάζονται από όλα τα κράτη μέλη.

2. Οι τελωνειακές αρχές συνεργάζονται με την Επιτροπή για την επεξεργασία και την ανταλλαγή, μεταξύ των τελωνειακών αρχών και μεταξύ της Επιτροπής και των τελωνειακών αρχών, των δεδομένων καταχώρισης και αναγνώρισης των οικονομικών φορέων και άλλων προσώπων, τα οποία απαριθμούνται στο παράρτημα 38δ, χρησιμοποιώντας το σύστημα που αναφέρεται στην παράγραφο 1.

Στο κεντρικό σύστημα δεν γίνεται επεξεργασία άλλων δεδομένων πλην εκείνων του παραρτήματος 38δ.

3. Τα κράτη μέλη μεριμνούν ώστε τα εθνικά τους συστήματα να τηρούνται ενήμερα και να είναι πλήρη και ακριβή.

4. Σε τακτά χρονικά διαστήματα τα κράτη μέλη τηλεφορτώνουν στο κεντρικό σύστημα τα δεδομένα του παραρτήματος 38δ σημεία 1 έως 4 σχετικά με τους οικονομικούς φορείς και άλλα πρόσωπα, όποτε χορηγούνται νέοι αριθμοί EORI ή επέρχονται μεταβολές στα εν λόγω δεδομένα.

5. Σε τακτά χρονικά διαστήματα, τα κράτη μέλη τηλεφορτώνουν επίσης στο κεντρικό σύστημα, εφόσον είναι διαθέσιμα στα εθνικά συστήματα, τα δεδομένα του παραρτήματος 38δ σημεία 5 έως 12 σχετικά με τους οικονομικούς φορείς και άλλα πρόσωπα, όποτε χορηγούνται νέοι αριθμοί EORI ή επέρχονται μεταβολές στα εν λόγω δεδομένα.

6. Στο κεντρικό σύστημα τηλεφορτώνονται μόνον αριθμοί EORI οι οποίοι έχουν χορηγηθεί σύμφωνα με το άρθρο 4ιβ παράγραφοι 1 έως 5, συνοδευόμενοι από άλλα δεδομένα που αναφέρονται στο παράρτημα 38δ.

7. Σε περίπτωση που διαπιστώνεται ότι ένας οικονομικός φορέας ή πρόσωπο άλλο, πλην του οικονομικού φορέα, έχει παύσει τις δραστηριότητες που αναφέρονται στο άρθρο 1 σημείο 12, τα κράτη μέλη επισημαίνουν το γεγονός στα δεδομένα που αναφέρονται στο παράρτημα 38δ σημείο 11.

Άρθρο 4ιστ

Σε κάθε κράτος μέλος η καθορισμένη σύμφωνα με το άρθρο 4ια παράγραφος 2 αρχή παρέχει στις τελωνειακές αρχές του εν λόγω κράτους μέλους άμεση πρόσβαση στα δεδομένα που αναφέρονται στο παράρτημα 38δ.

Άρθρο 4ιζ

1. Σε κάθε κράτος μέλος οι ακόλουθες αρχές δύνανται να παρέχουν αμοιβαίως, κατά περίπτωση, άμεση πρόσβαση στα δεδομένα που αναφέρονται στα σημεία 1 έως 4 του παραρτήματος 38δ, τα οποία έχουν στην κατοχή τους:

α) τελωνειακές αρχές·

β) κτηνιατρικές αρχές·

γ) υγειονομικές αρχές·

δ) στατιστικές αρχές·

ε) φορολογικές αρχές·

στ) αρχές αρμόδιες για την καταπολέμηση της απάτης·

ζ) αρχές αρμόδιες για την εμπορική πολιτική, συμπεριλαμβανομένων ενδεχομένως των γεωργικών αρχών·

η) αρχές αρμόδιες για τους συνοριακούς ελέγχους.

2. Οι αρχές που αναφέρονται στην παράγραφο 1 δύνανται να αποθηκεύουν τα δεδομένα που αναφέρονται στην εν λόγω παράγραφο ή να ανταλλάσσουν τα δεδομένα μεταξύ τους, μόνον εφόσον η επεξεργασία αυτή είναι αναγκαία για την εκπλήρωση των εκ του νόμου υποχρεώσεών τους όσον αφορά την κυκλοφορία εμπορευμάτων στο πλαίσιο τελωνειακού καθεστώτος.

3. Οι τελωνειακές αρχές των κρατών μελών γνωστοποιούν στην Επιτροπή τα στοιχεία επικοινωνίας των αρχών που αναφέρονται στην παράγραφο 1. Η Επιτροπή δημοσιεύει αυτές τις πληροφορίες στο Διαδίκτυο.

Άρθρο 4ιη

Κάθε αριθμός EORI και τα δεδομένα που αναφέρονται στο παράρτημα 38δ αποτελούν αντικείμενο επεξεργασίας στο κεντρικό σύστημα για χρονικό διάστημα που καθορίζεται από τη νομοθεσία των κρατών μελών τα οποία έχουν τηλεφορτώσει τα δεδομένα που αναφέρονται στο άρθρο 4ιε παράγραφοι 4 και 5.

Άρθρο 4ιθ

1. Ο παρών κανονισμός δεν επηρεάζει και δεν θίγει, κατ’ ουδένα τρόπο, το επίπεδο προστασίας των προσώπων έναντι της επεξεργασίας δεδομένων προσωπικού χαρακτήρα, βάσει των διατάξεων της κοινοτικής και της εθνικής νομοθεσίας, και ιδίως δεν μεταβάλλει τις υποχρεώσεις των κρατών μελών όσον αφορά στην εκ μέρους τους επεξεργασία δεδομένων προσωπικού χαρακτήρα, βάσει της οδηγίας 95/46/ΕΚ, ούτε τις υποχρεώσεις των οργάνων και των οργανισμών της Κοινότητας όσον αφορά στην εκ μέρους τους επεξεργασία δεδομένων προσωπικού χαρακτήρα, βάσει του κανονισμού (ΕΚ) αριθ. 45/2001, κατά την άσκηση των καθηκόντων τους.

2. Τα δεδομένα καταχώρισης και αναγνώρισης οικονομικών φορέων και άλλων προσώπων, τα οποία συνίστανται στα δεδομένα που απαριθμούνται στο παράρτημα 38δ σημεία 1, 2 και 3, μπορούν να δημοσιεύονται από την Επιτροπή στο Διαδίκτυο, μόνον εάν το ενδιαφερόμενο πρόσωπο έχει δώσει ελεύθερα την έγγραφη και εν πλήρη επιγνώσει συγκατάθεσή του. Εφόσον δίδεται, η συγκατάθεση αυτή γνωστοποιείται, σύμφωνα με την εθνική νομοθεσία των κρατών μελών, στην αρχή ή στις αρχές των κρατών μελών, οι οποίες έχουν καθοριστεί σύμφωνα με το άρθρο 4ια παράγραφος 2, ή στις τελωνειακές αρχές.

3. Τα δικαιώματα των προσώπων όσον αφορά στα δεδομένα καταχώρισής τους, τα οποία αναφέρονται στο παράρτημα 38δ και αποτελούν αντικείμενο επεξεργασίας σε εθνικά συστήματα, ασκούνται σύμφωνα με τη νομοθεσία του κράτους μέλους που έχει αποθηκεύσει τα προσωπικού χαρακτήρα δεδομένα τους, και ειδικότερα, κατά περίπτωση σύμφωνα με τις διατάξεις εφαρμογής της οδηγίας 95/46/ΕΚ.

Άρθρο 4κ

Οι εθνικές εποπτικές αρχές προστασίας δεδομένων και ο Ευρωπαίος Επόπτης Προστασίας Δεδομένων, ενεργώντας έκαστος εντός του πεδίου των αντιστοίχων αρμοδιοτήτων του, συνεργάζονται στενά και διασφαλίζουν συντονισμένη εποπτεία του συστήματος που αναφέρεται στο άρθρο 4ιε παράγραφος 1.

▼M10







ΤΙΤΛΟΣ II

ΔΕΣΜΕΥΤΙΚΕΣ ΠΛΗΡΟΦΟΡΙΕΣ







ΚΕΦΑΛΑΙΟ 1

Ορισμοί

Άρθρο 5

Κατά την έννοια του παρόντος τίτλου νοείται ως:

1. δεσμευτική πληροφορία:

δασμολογική πληροφορία ή πληροφορία σχετικά με την καταγωγή που δεσμεύει τις διοικητικές υπηρεσίες όλων των κρατών μελών της Κοινότητας, εφόσον πληρούνται οι προϋποθέσεις που ορίζονται στα άρθρα 6 και 7·

2. αιτών:

— σε δασμολογικά θέματα: κάθε πρόσωπο που υποβάλλει στις τελωνειακές αρχές αίτηση για παροχή δεσμευτικής δασμολογικής πληροφορίας,

— σε θέματα καταγωγής: κάθε πρόσωπο που έχει σοβαρούς λόγους και έχει διατυπώσει προς τις τελωνειακές αρχές αίτηση για παροχή δεσμευτικής πληροφορίας σχετικά με την καταγωγή·

3. δικαιούχος:

πρόσωπο στο όνομα του οποίου παρέχεται η δεσμευτική πληροφορία.







ΚΕΦΑΛΑΙΟ 2

Διαδικασία απόκτησης των δεσμευτικών πληροφοριών — Γνωστοποίηση στον αιτούντα και διαβίβαση στην Επιτροπή

Άρθρο 6

1. Η αίτηση για παροχή δεσμευτικής πληροφορίας ή δεσμευτικής συντάσσεται γραπτώς και απευθύνεται είτε στις αρμόδιες τελωνειακές αρχές του κράτους μέλους ή των κρατών μελών, στο οποίο ή στα οποία η εν λόγω πληροφορία πρέπει να χρησιμοποιηθεί, είτε στις αρμόδιες τελωνειακές αρχές του κράτους μέλους, στο οποίο είναι εγκατεστημένος ο αιτών.

▼M18

Η αίτηση παροχής δεσμευτικής δασμολογικής πληροφορίας υποβάλλεται με έντυπο σύμφωνο προς το υπόδειγμα του παραρτήματος 1Β.

▼M10

2. Η αίτηση για παροχή δεσμευτικής δασμολογικής πληροφορίας πρέπει να αφορά ένα μόνον είδος εμπορευμάτων· η αίτηση για παροχή δεσμευτικής πληροφορίας σχετικά με την καταγωγή πρέπει να αφορά ένα μόνον είδος εμπορευμάτων και τις συνθήκες για την απόκτηση της καταγωγής.

3.

Α. Η αίτηση παροχής δεσμευτικής δασμολογικής πληροφορίας πρέπει να περιλαμβάνει, ιδίως, τα ακόλουθα πληροφοριακά στοιχεία:

α) το όνομα και τη διεύθυνση του δικαιούχου·

β) το όνομα και τη διεύθυνση του αιτούντος, στην περίπτωση που αυτός δεν είναι ο δικαιούχος·

γ) την τελωνειακή ονοματολογία στην οποία πρέπει να πραγματοποιηθεί η κατάταξη. Όταν ο αιτών επιθυμεί να επιτύχει την κατάταξη εμπορεύματος σε μια από τις ονοματολογίες, που αναφέρονται στο άρθρο 20 παράγραφος 3 στοιχείο β) και παράγραφος 6 στοιχείο β) του κώδικα, στην αίτησή του για παροχή δεσμευτικής δασμολογικής πληροφορίας πρέπει να αναφέρεται ρητά η σχετική ονοματολογία·

δ) λεπτομερή περιγραφή του εμπορεύματος η οποία επιτρέπει την εξακρίβωση της ταυτότητάς του και την κατάταξή του στην τελωνειακή ονοματολογία·

ε) τη σύνθεση του εμπορεύματος, καθώς και τις μεθόδους εξέτασης που, ενδεχομένως, χρησιμοποιούνται για τον προσδιορισμό της, στην περίπτωση που η κατάταξη εξαρτάται από αυτή·

στ) την προσκόμιση, ενδεχομένως υπό μορφή συνημμένων, δειγμάτων, φωτογραφιών, σχεδίων, καταλόγων ή κάθε άλλου έντυπου υλικού που μπορεί να βοηθήσει τις τελωνειακές αρχές να προσδιορίσουν την ορθή κατάταξη του εμπορεύματος στην τελωνειακή ονοματολογία·

ζ) την προτεινόμενη κατάταξη·

η) τη συμφωνία για προσκόμιση, μετά από αίτηση των τελωνειακών αρχών, μετάφρασης των εγγράφων, που ενδεχομένως επισυνάπτονται, στην επίσημη γλώσσα ή σε μία από τις επίσημες γλώσσες του ενδιαφερόμενου κράτους μέλους·

θ) τα στοιχεία που πρέπει να θεωρούνται ως εμπιστευτικά·

ι) την ένδειξη, εκ μέρους του αιτούντος, ότι, σύμφωνα με τα όσα γνωρίζει, έχει ήδη ζητηθεί ή εκδοθεί στην Κοινότητα δεσμευτική δασμολογική πληροφορία για πανομοιότυπο ή ομοειδές εμπόρευμα

▼M24

κ) αποδοχή ότι οι παρεχόμενες πληροφορίες μπορούν να αποθηκευτούν σε βάση δεδομένων της Επιτροπής και ότι τα στοιχεία των δεσμευτικών δασμολογικών πληροφοριών, συμπεριλαμβανομένης οιασδήποτε φωτογραφίας(-ιών), σχεδίου(-ίων), φυλλαδίου(-ίων) κ.λπ., είναι δυνατόν να δημοσιοποιηθούν μέσω του Διαδικτύου, με εξαίρεση τις πληροφορίες που ο αιτών έχει χαρακτηρίσει εμπιστευτικές ισχύουν οι υφιστάμενες διατάξεις περί προστασίας των πληροφοριών.

▼M10

Β. Η αίτηση για παροχή δεσμευτικής πληροφορίας σχετικά με την καταγωγή πρέπει να περιλαμβάνει, ιδίως, τα ακόλουθα πληροφοριακά στοιχεία:

α) το όνομα και τη διεύθυνση του δικαιούχου·

β) το όνομα και τη διεύθυνση του αιτούντος στην περίπτωση που αυτός δεν είναι ο δικαιούχος·

γ) το ισχύον νομικό πλαίσιο, κατά την έννοια των άρθρων 22 και 27 του κώδικα·

δ) λεπτομερή περιγραφή του εμπορεύματος και τη δασμολογική του κατάταξη·

ε) εφόσον είναι αναγκαίο, τη σύνθεση του εμπορεύματος, καθώς και τις μεθόδους εξέτασης που ενδεχομένως χρησιμοποιούνται για τον προσδιορισμό της, και την τιμή εκ του εργοστασίου·

στ) τους όρους καθορισμού της καταγωγής, την περιγραφή των χρησιμοποιούμενων υλών και την καταγωγή τους, τη δασμολογική κατάταξη, τις αντίστοιχες αξίες και περιγραφή των συνθηκών (κανόνες σχετικά με την αλλαγή της δασμολογικής διάκρισης, την προστιθέμενη αξία, την περιγραφή της επεξεργασίας ή της μεταποίησης, ή άλλοι ειδικοί κανόνες) που συνέβαλαν στην πλήρωση των σχετικών όρων· ειδικότερα, πρέπει να αναφέρεται ο ακριβής κανόνας καταγωγής που ισχύει για την περίπτωση, καθώς και η προβλεπόμενη καταγωγή του εμπορεύματος·

ζ) την προσκόμιση, ενδεχομένως, υπό μορφή συνημμένων, δειγμάτων, φωτογραφιών, σχεδίων, καταλόγων ή κάθε άλλου έντυπου υλικού όσον αφορά τη σύνθεση του εμπορεύματος και τις ύλες που το αποτελούν, που να βοηθήσει στον προσδιορισμό της διαδικασίας κατασκευής ή μεταποίησης των εν λόγω υλών·

η) τη συμφωνία για προσκόμιση, μετά από αίτηση των τελωνειακών αρχών, μετάφρασης των εγγράφων που ενδεχομένως επισυνάπτονται, στην επίσημη γλώσσα ή σε μία από τις επίσημες γλώσσες του ενδιαφερόμενου κράτους μέλους·

θ) τα στοιχεία που πρέπει να θεωρούνται ως εμπιστευτικά, είτε αυτά αφορούν το κοινό είτε τις διοικήσεις·

ι) την ένδειξη, εκ μέρους του αιτούντος, ότι, σύμφωνα με τα όσα γνωρίζει, έχει ήδη ζητηθεί ή εκδοθεί στην Κοινότητα δεσμευτική δασμολογική πληροφορία ή δεσμευτική πληροφορία σχετικά με την καταγωγή για πανομοιότυπο ή ομοειδές εμπόρευμα ή ύλη με εκείνα που αναφέρονται στα στοιχεία δ) ή στ)·

κ) τη συναίνεσή του για την καταχώρηση των παρεχόμενων πληροφοριών σε τράπεζα δεδομένων της Επιτροπής στην οποία έχει πρόσβαση το κοινό· ωστόσο, εκτός από τις διατάξεις του άρθρου 15 του κώδικα, εφαρμόζονται οι διατάξεις που ισχύουν στα κράτη μέλη όσον αφορά την προστασία των πληροφοριών.

4. Αν, κατά την παραλαβή της, οι τελωνειακές αρχές θεωρούν ότι η αίτηση δεν περιλαμβάνει όλα τα στοιχεία που είναι αναγκαία για να είναι σε θέση να αποφασίσουν, γνωρίζοντας πλήρως την κατάσταση, ζητούν από τον αιτούντα να τους προσκομίσει τα ελλείποντα στοιχεία. Οι αντίστοιχες προθεσμίες των τριών μηνών και των 150 ημερών που προβλέπονται στο άρθρο 7 αρχίζουν να τρέχουν τη στιγμή κατά την οποία οι τελωνειακές αρχές έχουν στη διάθεσή τους όλα τα στοιχεία για να αποφασίσουν· γνωστοποιούν στον αιτούντα τη λήψη της αίτησής του, καθώς και την ημερομηνία ενάρξεως της εν λόγω προθεσμίας.

5. Ο κατάλογος των τελωνειακών αρχών, που ορίζονται από τα κράτη μέλη για να δέχονται την αίτηση για παροχή δεσμευτικής πληροφορίας ή να εκδίδουν αυτή, αποτελεί αντικείμενο ανακοίνωσης στη σειρά C της Επίσημης Εφημερίδας των Ευρωπαϊκών Κοινοτήτων.

Άρθρο 7

1. Η δεσμευτική πληροφορία πρέπει να γνωστοποιείται στον αιτούντα το ταχύτερο δυνατό.

α) Για δασμολογικά θέματα: Αν, μετά την πάροδο προθεσμίας τριών μηνών από την αποδοχή της αίτησης για παροχή πληροφορίας, δεν είναι ακόμη δυνατή η γνωστοποίηση της δεσμευτικής δασμολογικής πληροφορίας στον αιτούντα, οι τελωνειακές αρχές τον ενημερώνουν σχετικά, αναφέροντας το λόγο της καθυστέρησης, καθώς και την προθεσμία εντός της οποίας αυτές πιστεύουν ότι θα μπορούν να γνωστοποιήσουν τη δεσμευτική δασμολογική πληροφορία.

β) Για θέματα καταγωγής: η δεσμευτική πληροφορία οφείλει να γνωστοποιείται το αργότερο εντός 150 ημερών από την ημερομηνία παραλαβής της αίτησης.

2. Η γνωστοποίηση πραγματοποιείται με έντυπο, το υπόδειγμα του οποίου περιλαμβάνεται στο παράρτημα I (δεσμευτική δασμολογική πληροφορία) ή στο παράρτημα 1Α (δεσμευτική πληροφορία σχετικά με την καταγωγή). Στα έντυπα αυτά αναφέρεται ποια από τα περιλαμβανόμενα στοιχεία θεωρείται ότι παρέχονται εμπιστευτικά. Πρέπει να αναφέρεται ρητά η δυνατότητα προσφυγής που προβλέπεται στο άρθρο 243 του κώδικα.

▼M24

Άρθρο 8

1. Όσον αφορά τις δεσμευτικές δασμολογικές πληροφορίες, οι τελωνειακές αρχές των κρατών μελών διαβιβάζουν χωρίς καθυστέρηση στην Επιτροπή τα ακόλουθα στοιχεία:

α) αντίγραφο της αίτησης για τις δεσμευτικές δασμολογικές πληροφορίες (παρατίθεται στο παράρτημα 1Β)·

β) αντίγραφο για τις κοινοποιούμενες δεσμευτικές δασμολογικές πληροφορίες (αντίτυπο 2 που παρατίθεται στο παράρτημα 1)·

γ) τα στοιχεία όπως δίνονται στο αντίτυπο 4 που παρατίθεται στο παράρτημα 1.

Όσον αφορά τις δεσμευτικές δασμολογικές πληροφορίες σχετικά με την καταγωγή, οι τελωνειακές αρχές διαβιβάζουν τα προσήκοντα στοιχεία σχετικά με τις κοινοποιούμενες δεσμευτικές πληροφορίες ως προς την καταγωγή το ταχύτερο δυνατό.

Η διαβίβαση αυτή γίνεται με ηλεκτρονικά μέσα.

2. Όταν το ζητά κράτος μέλος, η Επιτροπή του διαβιβάζει χωρίς καθυστέρηση τα στοιχεία που κοινοποιούνται σύμφωνα με την παράγραφο 1. Η διαβίβαση αυτή γίνεται με ηλεκτρονικά μέσα.

3. Τα στοιχεία της αίτησης για τις δεσμευτικές δασμολογικές πληροφορίες, οι κοινοποιούμενες δεσμευτικές δασμολογικές πληροφορίες και τα στοιχεία του αντιγράφου αριθ. 4 του παραρτήματος 1 που έχουν διαβιβασθεί ηλεκτρονικά, αποθηκεύονται σε κεντρική βάση δεδομένων της Επιτροπής. Τα στοιχεία των δεσμευτικών δασμολογικών πληροφοριών, συμπεριλαμβανομένης οιασδήποτε φωτογραφίας(-ιών), σχεδίου(-ίων), φυλλαδίου(-ίων) κ.λπ., μπορούν να αποκαλυφθούν στο κοινό μέσω του Διαδικτύου, με εξαίρεση τις εμπιστευτικές πληροφορίες που περιέχονται στους πίνακες 3 και 8 των κοινοποιούμενων δασμολογικών πληροφοριών.

▼M10







ΚΕΦΑΛΑΙΟ 3

Διατάξεις που αναφέρονται στην περίπτωση διισταμένων δεσμευτικών πληροφοριών

Άρθρο 9

1. Στην περίπτωση που η Επιτροπή διαπιστώνει την ύπαρξη δύο ή περισσοτέρων διισταμένων δεσμευτικών πληροφοριών:

— προβαίνει, με ιδία πρωτοβουλία ή κατόπιν αιτήσεως αντιπροσώπου κράτους μέλους, στην εγγραφή του θέματος αυτού στην ημερήσια διάταξη της επιτροπής για να συζητηθεί κατά τη συνεδρίασή της που πραγματοποιείται τον μήνα που ακολουθεί, ή κατά την επόμενη συνεδρίαση,

— σύμφωνα με τις διαδικασίες της επιτροπής, η Επιτροπή, το συντομότερο δυνατόν και το αργότερο εντός έξι μηνών από την πραγματοποίηση της συνεδρίασης που αναφέρεται στην πρώτη περίπτωση, λαμβάνει μέτρα για την ενιαία εφαρμογή των διατάξεων σε θέματα ονοματολογίας ή καταγωγής, ανάλογα με την περίπτωση.

2. Για την εφαρμογή της παραγράφου 1, θεωρούνται ότι διίστανται οι δεσμευτικές πληροφορίες σχετικά με την καταγωγή σύμφωνα με τις οποίες αποδίδεται διαφορετική καταγωγή στα εμπορεύματα τα οποία:

— υπάγονται στην ίδια δασμολογική διάκριση και η καταγωγή των οποίων έχει καθοριστεί με βάση τους ίδιους κανόνες καταγωγής και

— έχουν παραχθεί σύμφωνα με την ίδια διαδικασία κατασκευής.







ΚΕΦΑΛΑΙΟ 4

Έκταση ισχύος των δεσμευτικών πληροφοριών

Άρθρο 10

1. Με την επιφύλαξη των άρθρων 5 και 64 του κώδικα, μόνον ο δικαιούχος μπορεί να επικαλεστεί τη δεσμευτική δασμολογική πληροφορία ή τη δεσμευτική πληροφορία σχετικά με την καταγωγή.

2.

α) Για δασμολογικά θέματα: οι τελωνειακές αρχές είναι δυνατόν να απαιτούν από τον δικαιούχο να δηλώνει στις τελωνειακές αρχές, κατά τη διεκπεραίωση των τελωνειακών διατυπώσεων, ότι κατέχει δεσμευτική δασμολογική πληροφορία για τα εμπορεύματα που αποτελούν το αντικείμενο εκτελωνισμού.

β) Για θέματα καταγωγής: οι αρχές που είναι αρμόδιες για τον έλεγχο του εφαρμόσιμου των δεσμευτικών πληροφοριών σχετικά με την καταγωγή είναι δυνατόν να απαιτούν από τον δικαιούχο να δηλώνει στις εν λόγω αρχές, κατά τη διεκπεραίωση των διατυπώσεων, ότι κατέχει δεσμευτική πληροφορία σχετικά με την καταγωγή για τα εμπορεύματα που αποτελούν το αντικείμενο των εν λόγω διατυπώσεων.

3. Ο δικαιούχος δεσμευτικής πληροφορίας μπορεί να την επικαλεστεί για συγκεκριμένο εμπόρευμα μόνον εφόσον αποδεικνύεται:

α) για δασμολογικά θέματα: κατά τρόπο ικανοποιητικό, στις τελωνειακές αρχές ότι υπάρχει πλήρης αντιστοιχία μεταξύ αυτού του εμπορεύματος και εκείνου που περιγράφεται στην προσκομιζόμενη πληροφορία·

β) για θέματα καταγωγής: κατά τρόπο ικανοποιητικό, στις αρχές που προβλέπονται στην παράγραφο 2 στοιχείο β), ότι υπάρχει πλήρης αντιστοιχία μεταξύ αυτού του εμπορεύματος και των καθοριστικών στοιχείων για την απόκτηση της καταγωγής, και εκείνων που περιγράφονται στην προσκομιζόμενη πληροφορία.

4. Οι τελωνειακές αρχές (για τις δεσμευτικές δασμολογικές πληροφορίες) ή οι αρχές που προβλέπονται στην παράγραφο 2 στοιχείο β) (για τις δεσμευτικές πληροφορίες σχετικά με την καταγωγή) έχουν την ευχέρεια να ζητήσουν μετάφραση της εν λόγω πληροφορίας στην επίσημη γλώσσα ή σε μία από τις επίσημες γλώσσες του ενδιαφερόμενου κράτους μέλους.

Άρθρο 11

Δεσμευτική δασμολογική πληροφορία που εκδόθηκε από τις τελωνειακές αρχές κράτους μέλους από την 1η Ιανουαρίου 1991 και μετά, δεσμεύει τις αρμόδιες αρχές όλων των κρατών μελών υπό τους ίδιους όρους.

Άρθρο 12

1. Από τη θέσπιση μιας από τις πράξεις ή ενός από τα μέτρα που απαριθμούνται στο άρθρο 12 παράγραφος 5 του κώδικα, οι τελωνειακές αρχές λαμβάνουν όλα τα μέτρα, ούτως ώστε στο εξής να εκδίδονται δεσμευτικές πληροφορίες μόνον εφόσον είναι σύμφωνες με αυτή την πράξη ή το μέτρο.

2.

α) Όσον αφορά τις δεσμευτικές δασμολογικές πληροφορίες, για την εφαρμογή της ανωτέρω παραγράφου 1, η ημερομηνία που θα λαμβάνεται υπόψη:

— για τους κανονισμούς που προβλέπονται στο άρθρο 12 παράγραφος 5 στοιχείο α) σημείο i) του κώδικα, σχετικά με τις τροποποιήσεις της τελωνειακής ονοματολογίας, είναι εκείνη της έναρξης εφαρμογής τους,

— για τους κανονισμούς που προβλέπονται στο άρθρο 12 παράγραφος 5 στοιχείο α) σημείο i) του κώδικα, που προσδιορίζουν ή επηρεάζουν την κατάταξη εμπορεύματος στην τελωνειακή ονοματολογία, είναι εκείνη της δημοσίευσής τους στη σειρά L της Επίσημης Εφημερίδας των Ευρωπαϊκών Κοινοτήτων,

— για τα μέτρα που προβλέπονται στο άρθρο 12 παράγραφος 5 στοιχείο α) σημείο ii) του κώδικα, σχετικά με τις τροποποιήσεις των επεξηγηματικών σημειώσεων της συνδυασμένης ονοματολογίας, είναι εκείνη της δημοσίευσής τους στη σειρά C της Επίσημης Εφημερίδας των Ευρωπαϊκών Κοινοτήτων,

— για τις αποφάσεις του Δικαστηρίου των Ευρωπαϊκών Κοινοτήτων που προβλέπονται στο άρθρο 12 παράγραφος 5 στοιχείο α) σημείο ii) του κώδικα, είναι εκείνη της έκδοσης της απόφασης,

— για τα μέτρα που προβλέπονται στο άρθρο 12 παράγραφος 5 στοιχείο α) σημείο ii) του κώδικα, σχετικά με την έκδοση γνώμης κατάταξης ή τροποποιήσεων των επεξηγηματικών σημειώσεων της ονοματολογίας του εναρμονισμένου συστήματος εκ μέρους της παγκοσμίου οργάνωσης των τελωνείων, είναι η ημερομηνία της σχετικής ανακοίνωσης της Επιτροπής στη σειρά C της Επίσημης Εφημερίδας των Ευρωπαϊκών Κοινοτήτων.

β) Όσον αφορά τις δεσμευτικές πληροφορίες σχετικά με την καταγωγή, για την εφαρμογή της παραγράφου 1, η ημερομηνία που θα λαμβάνεται υπόψη:

— για τους κανονισμούς που προβλέπονται στο άρθρο 12 παράγραφος 5 στοιχείο β) σημείο i) του κώδικα, σχετικά με τον καθορισμό της καταγωγής των εμπορευμάτων και τους κανόνες που προβλέπονται στο άρθρο 12 παράγραφος 5 στοιχείο β) στοιχείο ii), είναι εκείνη της εφαρμογής τους,

— για τα μέτρα που προβλέπονται στο άρθρο 12 παράγραφος 5 στοιχείο β) σημείο ii) του κώδικα, σχετικά με τις επεξηγηματικές σημειώσεις και τις εγκριθείσες γνώμες σε κοινοτικό επίπεδο, είναι εκείνη της δημοσίευσής τους στη σειρά C της Επίσημης Εφημερίδας των Ευρωπαϊκών Κοινοτήτων,

— για τις αποφάσεις του Δικαστηρίου των Ευρωπαϊκών Κοινοτήτων που προβλέπονται στο άρθρο 12 παράγραφος 5 στοιχείο β) σημείο ii) του κώδικα, είναι εκείνη της έκδοσης της απόφασης,

— για τα μέτρα που προβλέπονται στο άρθρο 12 παράγραφος 5 στοιχείο β) σημείο ii) του κώδικα, σχετικά με την έκδοση γνώμης όσον αφορά την καταγωγή ή τις επεξηγηματικές σημειώσεις εκ μέρους του Παγκόσμιου Οργανισμού Εμπορίου, είναι η ημερομηνία που αναφέρεται στην ανακοίνωση της Επιτροπής στη σειρά C της Επίσημης Εφημερίδας των Ευρωπαϊκών Κοινοτήτων,

— για τα μέτρα που προβλέπονται στο άρθρο 12 παράγραφος 5 στοιχείο β) σημείο ιι) του κώδικα, σχετικά με το παράρτημα της συμφωνίας για τους κανόνες καταγωγής του Παγκόσμιου Οργανισμού Εμπορίου και εκείνους που εγκρίθηκαν στο πλαίσιο των συμφωνιών, είναι η ημερομηνία εφαρμογής τους.

3. Η Επιτροπή γνωστοποιεί το συντομότερο στις τελωνειακές αρχές τις ημερομηνίες λήψης των μέτρων και έκδοσης των πράξεων που αναφέρονται στο παρόν άρθρο.







ΚΕΦΑΛΑΙΟ 5

Παύση της ισχύος των δεσμευτικών πληροφοριών

Άρθρο 13

Αν, κατ' εφαρμογή του άρθρου 12 παράγραφος 4 δεύτερη φράση και παράγραφος 5 του κώδικα, δεσμευτική πληροφορία ακυρώνεται ή παύει να ισχύει, η τελωνειακή αρχή που την εξέδωσε ενημερώνει σχετικά, το ταχύτερο δυνατό, την Επιτροπή.

Άρθρο 14

1. Όταν ο δικαιούχος δεσμευτικής πληροφορίας, που έχει παύσει να ισχύει για τους λόγους που αναφέρονται στο άρθρο 12 παράγραφος 5 του κώδικα, επιθυμεί να έχει τη δυνατότητα να την επικαλεστεί κατά τη διάρκεια συγκεκριμένης περιόδου σύμφωνα με την παράγραφο 6 του εν λόγω άρθρου, το γνωστοποιεί στην τελωνειακή υπηρεσία παρέχοντας, εφόσον χρειάζεται, τα δικαιολογητικά έγγραφα που επιτρέπουν να ελεγχθεί αν πληρούνται οι όροι που προβλέπονται σχετικά.

2. Σε εξαιρετικές περιπτώσεις, κατά τις οποίες η Επιτροπή, σύμφωνα με τις διατάξεις του άρθρου 12 παράγραφος 7 δεύτερο εδάφιο, έχει θεσπίσει μέτρο κατά παρέκκλιση από τις διατάξεις της παραγράφου 6 του εν λόγω άρθρου, καθώς και στην περίπτωση κατά την οποία δεν πληρούνται οι προϋποθέσεις της παραγράφου 1 του παρόντος άρθρου σχετικά με τη δυνατότητα συνέχισης της επίκλησης της δεσμευτικής πληροφορίας, οι τελωνειακές αρχές ενημερώνουν σχετικά εγγράφως το δικαιούχο αυτής.

▼M29







ΤΙΤΛΟΣ IIA

ΕΓΚΕΚΡΙΜΕΝΟΙ ΟΙΚΟΝΟΜΙΚΟΙ ΦΟΡΕΙΣ







ΚΕΦΑΛΑΙΟ 1

Διαδικασία χορήγησης των πιστοποιητικών







Τμήμα 1

Γενικές διατάξεις

Άρθρο 14α

1. Με την επιφύλαξη των απλουστεύσεων που προβλέπονται κατ’ άλλο τρόπο βάσει της τελωνειακής νομοθεσίας, οι τελωνειακές αρχές δύνανται, κατόπιν αιτήσεως ενός οικονομικού φορέα και σύμφωνα με το άρθρο 5α του κώδικα, να εκδίδουν τα ακόλουθα πιστοποιητικά εγκεκριμένου οικονομικού φορέα (εφεξής «πιστοποιητικό ΑΕΟ»):

α) πιστοποιητικό ΑΕΟ — Τελωνειακές Απλουστεύσεις, σε σχέση με οικονομικούς φορείς που ζητούν να επωφελούνται από απλουστεύσεις που προβλέπονται στην τελωνειακή νομοθεσία και οι οποίοι πληρούν τις προϋποθέσεις που καθορίζονται στα άρθρα 14η, 14θ και 14ι·

β) πιστοποιητικό ΑΕΟ — Ασφάλεια και Προστασία, σε σχέση με οικονομικούς φορείς ►C16 που ζητούν να επωφελούνται από διευκολύνσεις κατά τους τελωνειακούς ελέγχους σχετικά με την ασφάλεια και προστασία όταν τα εμπορεύματα εισέρχονται στο τελωνειακό έδαφος της Κοινότητας ή όταν τα εμπορεύματα εγκαταλείπουν το τελωνειακό έδαφος της Κοινότητας, ◄ και οι οποίοι πληρούν τις προϋποθέσεις που καθορίζονται στα άρθρα 14η έως 14ια·

γ) πιστοποιητικό ΑΕΟ — Τελωνειακές Απλουστεύσεις/Ασφάλεια και Προστασία, σε σχέση με οικονομικούς φορείς ►C16 που ζητούν να επωφελούνται από τις απλουστευμένες διαδικασίες που αναφέρονται στο στοιχείο α) και από τις διευκολύνσεις ◄ που αναφέρονται στο στοιχείο β), και οι οποίοι πληρούν τις προϋποθέσεις που καθορίζονται στα άρθρα 14η έως 14ια.

2. Οι τελωνειακές αρχές λαμβάνουν υπόψη τους τα ιδιαίτερα χαρακτηριστικά των οικονομικών φορέων, ιδίως αν πρόκειται για μικρού και μεσαίου μεγέθους επιχειρήσεις.

Άρθρο 14β

1. Εάν ο κάτοχος πιστοποιητικού ΑΕΟ που αναφέρεται στο άρθρο 14α παράγραφος 1 στοιχεία α) ή γ), υποβάλει αίτηση για μία ή περισσότερες από τις άδειες που αναφέρονται στα άρθρα 260, 263, 269, 272, 276, 277, 282, 283, 313α, 313β, 324α, 324ε, 372, 454α, 912ζ, οι τελωνειακές αρχές δεν επανεξετάζουν αυτές τις προϋποθέσεις που έχουν ήδη εξεταστεί κατά τη χορήγηση του πιστοποιητικού ΑΕΟ.

2. Όταν από τον κάτοχο πιστοποιητικού ΑΕΟ που αναφέρεται στο άρθρο 14α παράγραφος 1 στοιχεία β) ή γ), έχει κατατεθεί συνοπτική διασάφηση εισόδου, το αρμόδιο τελωνείο, πριν από την άφιξη των εμπορευμάτων στο τελωνειακό έδαφος της Κοινότητας, μπορεί να γνωστοποιήσει στον εγκεκριμένο οικονομικό φορέα ότι η αποστολή του φορτίου έχει επιλεγεί για περαιτέρω φυσικό έλεγχο συνεπεία της ανάλυσης κινδύνου ασφάλειας και προστασίας. Αυτή η γνωστοποίηση γίνεται μόνον εφόσον δεν διακυβεύεται η διενέργεια του ελέγχου.

Ωστόσο τα κράτη μέλη μπορούν να διενεργήσουν φυσικό έλεγχο ακόμη και αν δεν έχει ειδοποιηθεί ο εγκεκριμένος οικονομικός φορέας, πριν από την άφιξη των εμπορευμάτων στο τελωνειακό έδαφος της Κοινότητας, ότι η αποστολή του φορτίου έχει επιλεγεί για τέτοιο έλεγχο. Όταν τα εμπορεύματα πρόκειται να εγκαταλείψουν το τελωνειακό έδαφος της Κοινότητας, το πρώτο και το δεύτερο εδάφιο εφαρμόζονται κατ’ αναλογία.

3. Οι κάτοχοι πιστοποιητικού ΑΕΟ που αναφέρονται στο άρθρο 14α παράγραφος 1 στοιχεία β) ή γ), όταν εισάγουν ή εξάγουν εμπορεύματα, μπορούν κατά την εισαγωγή ή εξαγωγή εμπορευμάτων να καταθέτουν συνοπτικές διασαφήσεις εισόδου και εξόδου, οι οποίες να περιλαμβάνουν τις μειωμένες απαιτήσεις στοιχείων που προβλέπονται στο τμήμα 2.5 του παραρτήματος 30Α.

Μεταφορείς, πράκτορες μεταφορών ή εκτελωνιστές, οι οποίοι είναι κάτοχοι πιστοποιητικού ΑΕΟ που αναφέρεται στο άρθρο 14α, παράγραφος 1 στοιχεία β) ή γ) και οι οποίοι εμπλέκονται στην εισαγωγή ή εξαγωγή εμπορευμάτων για λογαριασμό κατόχων πιστοποιητικού ΑΕΟ που αναφέρεται στο άρθρο 14α παράγραφος 1 στοιχεία β) ή γ), δικαιούνται επίσης να καταθέτουν συνοπτικές διασαφήσεις εισόδου και εξόδου με μειωμένες απαιτήσεις στοιχείων που προβλέπονται στο τμήμα 2.5 του παραρτήματος 30Α.

Από τους κατόχους πιστοποιητικού ΑΕΟ που δικαιούνται να χρησιμοποιούν μειωμένες απαιτήσεις στοιχείων είναι δυνατό να ζητούνται πρόσθετα στοιχεία προκειμένου να διασφαλίζεται η ορθή λειτουργία συστημάτων που προβλέπονται από διεθνείς συμφωνίες με τρίτες χώρες σχετικά με την αμοιβαία αναγνώριση πιστοποιητικών ΑΕΟ και μέτρων που αφορούν την ασφάλεια.

4. Ο κάτοχος πιστοποιητικού ΑΕΟ υπόκειται σε λιγότερους φυσικούς και λογιστικούς ελέγχους σε σχέση με άλλους οικονομικούς φορείς. Οι τελωνειακές αρχές μπορούν να αποφασίζουν διαφορετικά προκειμένου να λάβουν υπόψη μια συγκεκριμένη απειλή, ή υποχρεώσεις ελέγχου που καθορίζονται από άλλη κοινοτική νομοθεσία.

Όταν παρ’ όλα αυτά, από τη διενεργούμενη ανάλυση κινδύνου, η αρμόδια τελωνειακή αρχή επιλέξει για περαιτέρω εξέταση μία αποστολή φορτίου που καλύπτεται από συνοπτική διασάφηση εισόδου ή εξόδου ή τελωνειακή διασάφηση που κατατέθηκε από εγκεκριμένο οικονομικό φορέα, ►C16 οι απαραίτητοι έλεγχοι διενεργούνται κατά προτεραιότητα. Κατόπιν σχετικού αιτήματος του εγκεκριμένου οικονομικού φορέα ◄ και εφόσον συμφωνήσει η αρμόδια τελωνειακή αρχή, οι έλεγχοι αυτοί είναι δυνατό να διενεργηθούν σε τόπο διαφορετικό από τον τόπο του εμπλεκόμενου τελωνείου.

5. Τα ευεργετήματα που προβλέπονται στις παραγράφους 1 έως 4 παρέχονται υπό την προϋπόθεση ότι οικείος οικονομικός φορέας προσκομίζει τους απαραίτητους αριθμούς πιστοποιητικού ΑΕΟ.







Τμήμα 2

Αίτηση χορήγησης πιστοποιητικού ΑΕΟ

Άρθρο 14γ

1. Η αίτηση για τη χορήγηση πιστοποιητικού ΑΕΟ υποβάλλεται γραπτώς ή σε ηλεκτρονική μορφή σύμφωνα με το υπόδειγμα του παραρτήματος 1Γ.

2. Όταν η τελωνειακή αρχή διαπιστώσει ότι η αίτηση δεν περιέχει όλα τα απαιτούμενα στοιχεία, ζητά, εντός 30 ημερολογιακών ημερών από την παραλαβή της αίτησης, από τον οικονομικό φορέα να υποβάλει τις σχετικές πληροφορίες, αναφέροντας τους λόγους του σχετικού αιτήματός της.

Οι προθεσμίες που αναφέρονται στο άρθρο 14ιβ παράγραφος 1 και στο άρθρο 14ιε παράγραφος 2, αρχίζουν από την ημερομηνία κατά την οποία η τελωνειακή αρχή έχει λάβει όλες τις πληροφορίες που απαιτούνται για την αποδοχή της αίτησης. Οι τελωνειακές αρχές ενημερώνουν τον οικονομικό φορέα για την αποδοχή της αίτησης και την ημερομηνία έναρξης της προθεσμίας.

Άρθρο 14δ

1. Η αίτηση υποβάλλεται σε μία από τις ακόλουθες τελωνειακές αρχές:

α) στην τελωνειακή αρχή του κράτους μέλους στο οποίο τηρούνται οι κύριες λογιστικές καταχωρίσεις του αιτούντος που σχετίζονται με τις εφαρμοζόμενες τελωνειακές ρυθμίσεις και στο οποίο εκτελείται τουλάχιστον ένα μέρος των δραστηριοτήτων που καλύπτονται από το πιστοποιητικό ΑΕΟ·

β) στην τελωνειακή αρχή του κράτους μέλους, στο οποίο η αρμόδια τελωνειακή αρχή, χρησιμοποιώντας την πληροφορική και δίκτυα ηλεκτρονικών υπολογιστών, έχει πρόσβαση στο μηχανογραφικό σύστημα του αιτούντος με τις κύριες λογιστικές καταχωρίσεις του που σχετίζονται με τις εφαρμοζόμενες τελωνειακές ρυθμίσεις, και στο οποίο λαμβάνουν χώρα οι γενικές δραστηριότητες της εφοδιαστικής διαχείρισης του αιτούντος, και στο οποίο εκτελείται τουλάχιστον ένα μέρος των δραστηριοτήτων που καλύπτονται από το πιστοποιητικό ΑΕΟ.

Οι κύριες λογιστικές καταχωρίσεις του αιτούντος που αναφέρονται στα στοιχεία α) και β) περιλαμβάνουν στοιχεία και έγγραφα που επιτρέπουν στην τελωνειακή αρχή να επαληθεύει και να παρακολουθεί τις προϋποθέσεις και τα κριτήρια που απαιτούνται για τη χορήγηση πιστοποιητικού ΑΕΟ.

2. Εάν η αρμόδια τελωνειακή αρχή δεν μπορεί να προσδιορισθεί βάσει της παραγράφου 1, η αίτηση υποβάλλεται σε μία από τις ακόλουθες τελωνειακές αρχές:

α) στην τελωνειακή αρχή του κράτους μέλους στο οποίο τηρούνται οι κύριες λογιστικές καταχωρίσεις του αιτούντος που σχετίζονται με τις εφαρμοζόμενες τελωνειακές ρυθμίσεις·

β) στην τελωνειακή αρχή του κράτους μέλους στο οποίο είναι προσπελάσιμες οι κύριες λογιστικές καταχωρίσεις του αιτούντος, όπως αναφέρεται στην παράγραφο 1 στοιχείο β), και στο οποίο λαμβάνουν χώρα οι γενικές δραστηριότητες της εφοδιαστικής διαχείρισης του αιτούντος.

3. Εφόσον μέρος των σχετικών στοιχείων και εγγράφων τηρείται σε κράτος μέλος διαφορετικό από το κράτος μέλος της τελωνειακής αρχής στην οποία έχει υποβληθεί η αίτηση σύμφωνα με τις παραγράφους 1 ή 2, ο αιτών συμπληρώνει με τον δέοντα τρόπο τις θέσεις 13, 16, 17 και 18 του εντύπου αίτησης του παραρτήματος 1Γ.

4. Εφόσον ο αιτών διατηρεί αποθηκευτικές ή άλλες εγκαταστάσεις σε κράτος μέλος διαφορετικό από το κράτος μέλος της τελωνειακής αρχής στην οποία έχει υποβάλει την αίτηση σύμφωνα με τις παραγράφους 1 ή 2, η πληροφορία αυτή παρέχεται από τον αιτούντα στη θέση 13 του εντύπου αίτησης του παραρτήματος 1Γ, προκειμένου να διευκολυνθεί η εξέταση των σχετικών προϋποθέσεων στις αποθηκευτικές ή άλλες εγκαταστάσεις από τις τελωνειακές αρχές του εν λόγω κράτους μέλους.

5. Στις περιπτώσεις που αναφέρονται στις παραγράφους 2, 3 και 4 του παρόντος άρθρου εφαρμόζεται η διαδικασία διαβούλευσης που αναφέρεται στο άρθρο 14ιγ.

6. Ο αιτών υποδεικνύει ένα κεντρικό σημείο άμεσης πρόσβασης ή έναν υπεύθυνο επικοινωνίας εντός της διοικήσεώς του, με σκοπό να καθιστά διαθέσιμες στις τελωνειακές αρχές όλες τις απαραίτητες πληροφορίες που αποδεικνύουν συμμόρφωση με τις απαιτήσεις έκδοσης του πιστοποιητικού ΑΕΟ.

7. Κατά το μέτρο του δυνατού, ο αιτών υποβάλλει στις τελωνειακές αρχές τα απαραίτητα στοιχεία με ηλεκτρονικά μέσα.

Άρθρο 14ε

Τα κράτη μέλη κοινοποιούν στην Επιτροπή κατάλογο των αρμόδιων αρχών τους, στις οποίες πρέπει να υποβάλλονται οι αιτήσεις, και τις τυχόν μεταγενέστερες τροποποιήσεις. Η Επιτροπή διαβιβάζει τις πληροφορίες αυτές στα άλλα κράτη μέλη ή τις δημοσιεύει στο διαδίκτυο.

Οι αρχές αυτές λειτουργούν επίσης ως τελωνειακές αρχές έκδοσης των πιστοποιητικών ΑΕΟ.

Άρθρο 14στ

Η αίτηση δεν γίνεται αποδεκτή στις ακόλουθες περιπτώσεις:

α) αν η αίτηση δεν πληροί τις διατάξεις των άρθρων 14γ και 14δ·

β) αν ο αιτών έχει καταδικαστεί για σοβαρό ποινικό αδίκημα, συνδεόμενο με την οικονομική του δραστηριότητα ή τελεί υπό διαδικασία πτώχευσης κατά το χρόνο υποβολής της αίτησης·

γ) αν ο νόμιμος αντιπρόσωπος του αιτούντος σε τελωνειακά θέματα, έχει καταδικαστεί για σοβαρό ποινικό αδίκημα σχετικό με παράβαση της τελωνειακής νομοθεσίας και συνδεόμενο με τη δραστηριότητά του ως νόμιμου αντιπροσώπου·

δ) αν η αίτηση υποβάλλεται εντός τριών ετών μετά την ανάκληση του πιστοποιητικού ΑΕΟ όπως προβλέπεται στο άρθρο 14κβ παράγραφος 4.







Τμήμα 3

Προϋποθέσεις και κριτήρια χορήγησης πιστοποιητικού ΑΕΟ

Άρθρο 14ζ

Ο αιτών δεν είναι αναγκαίο να είναι εγκατεστημένος στο τελωνειακό έδαφος της Κοινότητας στις ακόλουθες περιπτώσεις:

α) όταν διεθνής συμφωνία μεταξύ της Κοινότητας και της τρίτης χώρας στην οποία είναι εγκατεστημένος ο οικονομικός φορέας προβλέπει την αμοιβαία αναγνώριση των πιστοποιητικών ΑΕΟ και καθορίζει τις διοικητικές ρυθμίσεις για τη διενέργεια κατάλληλων ελέγχων, εκ μέρους της τελωνειακής αρχής του κράτους μέλους εφόσον απαιτείται·

β) όταν η αίτηση για χορήγηση πιστοποιητικού ΑΕΟ που αναφέρεται στο άρθρο 14α παράγραφος 1 στοιχείο β), υποβάλλεται από αεροπορική ή ναυτιλιακή εταιρία που δεν είναι εγκατεστημένη στην Κοινότητα αλλά διαθέτει σε αυτή περιφερειακό γραφείο και επωφελείται ήδη από τις απλουστεύσεις που προβλέπονται στα άρθρα 324ε, 445 ή 448.

Στην περίπτωση που αναφέρεται στην παράγραφο 1 στοιχείο β), ο αιτών θεωρείται ότι πληροί τις προϋποθέσεις των άρθρων 14η, 14θ και 14ι, πρέπει όμως να πληροί και την προϋπόθεση που προβλέπεται στο άρθρο 14ια παράγραφος 2.

Άρθρο 14η

1. Το ιστορικό συμμόρφωσης προς τις τελωνειακές απαιτήσεις που αναφέρεται στο άρθρο 5α παράγραφος 2 πρώτη περίπτωση του κώδικα θεωρείται ικανοποιητικό αν κατά τα τρία τελευταία χρόνια πριν από την υποβολή της αίτησης δεν έχουν διαπραχθεί σοβαρές ή επανειλημμένες παραβάσεις της τελωνειακής νομοθεσίας από κανένα από τα ακόλουθα πρόσωπα:

α) τον αιτούντα·

β) τα πρόσωπα που διοικούν την αιτούσα εταιρία ή ελέγχουν τη διοίκησή της·

γ) τον νόμιμο αντιπρόσωπο του αιτούντος σε τελωνειακά θέματα, εφόσον υπάρχει·

δ) τον υπεύθυνο της αιτούσας εταιρίας για τελωνειακά θέματα.

Ωστόσο, το ιστορικό συμμόρφωσης προς τις τελωνειακές απαιτήσεις μπορεί να θεωρηθεί ικανοποιητικό, όταν η αρμόδια τελωνειακή αρχή κρίνει τυχόν υπάρχουσες παραβάσεις αμελητέες σε σχέση με τον αριθμό ή τον όγκο των τελωνειακών δραστηριοτήτων και ότι δεν δημιουργούν αμφιβολίες ως προς την καλή πίστη του αιτούντος.

2. Όταν τα πρόσωπα που ελέγχουν τη διοίκηση της αιτούσας εταιρίας είναι εγκατεστημένα ή διαμένουν σε τρίτη χώρα, οι τελωνειακές αρχές αξιολογούν τη συμμόρφωσή τους προς τις τελωνειακές απαιτήσεις με βάση τα στοιχεία και πληροφορίες που έχουν στη διάθεσή τους.

3. Όταν έχουν παρέλθει λιγότερα από τρία χρόνια από την έναρξη δραστηριότητας του αιτούντος, οι τελωνειακές αρχές αξιολογούν τη συμμόρφωσή του προς τις τελωνειακές απαιτήσεις με βάση τα στοιχεία και πληροφορίες που έχουν στη διάθεσή τους.

Άρθρο 14θ

Για να μπορούν οι τελωνειακές αρχές να αποφανθούν ότι ο αιτών διαθέτει ικανοποιητικό σύστημα διαχείρισης εμπορικών και, κατά περίπτωση, μεταφορικών καταχωρίσεων, όπως αναφέρεται στο άρθρο 5α παράγραφος 2 δεύτερη περίπτωση του κώδικα, ο αιτών πρέπει να πληροί τις ακόλουθες απαιτήσεις:

α) να διατηρεί σύστημα λογιστικής σύμφωνο με τις γενικά αποδεκτές αρχές της λογιστικής που εφαρμόζονται στο κράτος μέλος στο οποίο τηρούνται οι λογιστικές καταχωρίσεις και το οποίο διευκολύνει τη διενέργεια τελωνειακών λογιστικών ελέγχων·

β) να επιτρέπει στην τελωνειακή αρχή τη φυσική ή ηλεκτρονική πρόσβαση στις τελωνειακές και, κατά περίπτωση, στις μεταφορικές καταχωρίσεις·

γ) να διαθέτει σύστημα εφοδιαστικής διαχείρισης που επιτρέπει την διάκριση των κοινοτικών και μη κοινοτικών εμπορευμάτων·

δ) να διαθέτει διοικητική οργάνωση ανάλογη με το είδος και το μέγεθος της επιχείρησης, κατάλληλη για τη διαχείριση της διακίνησης των εμπορευμάτων, καθώς και εσωτερικούς ελέγχους με τους οποίους μπορούν να ανιχνεύονται τυχόν παράνομες ή παράτυπες συναλλαγές·

ε) ανάλογα με την περίπτωση, να διαθέτει ικανοποιητικές διαδικασίες για την διαχείριση αδειών και εγκρίσεων σχετικά με μέτρα εμπορικής πολιτικής ή με συναλλαγές αγροτικών προϊόντων·

στ) εφαρμόζει ικανοποιητικές διαδικασίες για την αρχειοθέτηση των στοιχείων και πληροφοριών της εταιρίας και για την προστασία έναντι της απώλειας πληροφοριών·

ζ) να διασφαλίζει ότι οι υπάλληλοι έχουν επίγνωση της ανάγκης ενημέρωσης των τελωνειακών αρχών όταν εντοπίζονται προβλήματα συμμόρφωσης και να ορίζει κατάλληλα σημεία επαφής για ενημέρωση των τελωνειακών αρχών σχετικά με τέτοια συμβάντα·

η) να διαθέτει κατάλληλα μέτρα για την ασφάλεια της τεχνολογίας της πληροφορικής που χρησιμοποιεί, για την προστασία του μηχανογραφικού του συστήματος από μη εξουσιοδοτημένη παρείσφρηση και τη διασφάλιση των εγγράφων του.

Ένας αιτών που ζητά το πιστοποιητικό ΑΕΟ που αναφέρεται στο άρθρο 14α παράγραφος 1 στοιχείο β), δεν απαιτείται να πληροί την προϋπόθεση που θεσπίζεται στην παράγραφο 1 στοιχείο γ) του παρόντος άρθρου.

Άρθρο 14ι

1. Η προϋπόθεση περί της χρηματοπιστωτικής φερεγγυότητας του αιτούντος που αναφέρεται στο άρθρο 5α παράγραφος 2 τρίτη περίπτωση του κώδικα θεωρείται ότι πληρούται εφόσον η φερεγγυότητά του αποδεικνύεται για τα τρία τελευταία χρόνια.

Για τους σκοπούς του παρόντος άρθρου, ως χρηματοπιστωτική φερεγγυότητα νοείται μια υγιής οικονομική κατάσταση που είναι επαρκής για την εκπλήρωση των υποχρεώσεων του αιτούντος, λαμβανομένων δεόντως υπόψη των χαρακτηριστικών του είδους της επιχειρηματικής του δραστηριότητας.

2. Όταν έχουν παρέλθει λιγότερα από τρία χρόνια από την έναρξη δραστηριότητας του αιτούντος, ►C16 η χρηματοπιστωτική του φερεγγυότητα κρίνεται ◄ με βάση τα διαθέσιμα στοιχεία και πληροφορίες.

Άρθρο 14ια

1. Οι προδιαγραφές ασφάλειας και προστασίας του αιτούντος, που αναφέρονται στο άρθρο 5α παράγραφος 2 τέταρτη περίπτωση του κώδικα θεωρούνται κατάλληλες όταν πληρούνται οι ακόλουθες προϋποθέσεις:

α) τα κτίρια που χρησιμοποιούνται για τις δραστηριότητες που καλύπτονται από το πιστοποιητικό, είναι κατασκευασμένα από υλικά που αποτρέπουν την παράνομη είσοδο και παρέχουν προστασία από παράνομες διεισδύσεις·

β) εφαρμόζονται κατάλληλα μέτρα ελέγχου πρόσβασης, ώστε να παρεμποδίζεται η πρόσβαση χωρίς άδεια σε χώρους παράδοσης/παραλαβής εμπορευμάτων, αποβάθρες φόρτωσης και χώρους φορτίων·

γ) τα μέτρα διαχείρισης των εμπορευμάτων περιλαμβάνουν μέτρα προστασίας κατά της εισόδου, ►C16 αντικατάστασης ή απώλειας οποιωνδήποτε υλικών και παραβίασης μονάδων φορτίου ◄ ·

δ) ανάλογα με την περίπτωση, έχουν καθιερωθεί διαδικασίες για την διαχείριση αδειών εισαγωγής ή και εξαγωγής που συνδέονται με απαγορεύσεις και περιορισμούς και για την διάκριση των εμπορευμάτων αυτών από άλλα εμπορεύματα·

ε) ο αιτών έχει εφαρμόσει μέτρα ►C16 που επιτρέπουν να προσδιορίζεται με σαφήνεια η ταυτότητα των επιχειρηματικών του εταίρων ◄ , προκειμένου να διασφαλίζεται η διεθνής εφοδιαστική αλυσίδα·

στ) ο αιτών διενεργεί, στο μέτρο που του επιτρέπεται από τη νομοθεσία, ελέγχους ασφαλείας σχετικά με τους υπαλλήλους που εργάζονται σε ευαίσθητες θέσεις από άποψη ασφάλειας και διενεργεί περιοδικές έρευνες ιστορικού·

ζ) ο αιτών διασφαλίζει την ενεργό συμμετοχή εργαζομένων του σε προγράμματα ευαισθητοποίησης σε θέματα σχετικά με την ασφάλεια.

2. Εάν αεροπορική ή ναυτιλιακή εταιρεία, η οποία δεν είναι εγκατεστημένη στην Κοινότητα αλλά διαθέτει περιφερειακό γραφείο σε αυτήν και επωφελείται από τις απλουστευμένες διαδικασίες που προβλέπονται στα άρθρα 324ε, 445 ή 448, υποβάλει αίτηση για χορήγηση πιστοποιητικού ΑΕΟ που αναφέρεται στο άρθρο 14α παράγραφος 1 στοιχείο β), πρέπει να πληροί μία από τις ακόλουθες προϋποθέσεις:

α) να είναι κάτοχος διεθνώς αναγνωρισμένου πιστοποιητικού ασφάλειας ή και προστασίας που έχει εκδοθεί βάσει των διεθνών συμβάσεων που διέπουν τους σχετικούς τομείς μεταφορών·

▼M52

β) να είναι εγκεκριμένο μεταφορικό γραφείο, όπως ορίζεται στο άρθρο 3 του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου ( 1 ) («εγκεκριμένο μεταφορικό γραφείο») και να πληροί τις απαιτήσεις που ορίζονται στον κανονισμό (ΕΕ) αριθ. 185/2010 της Επιτροπής ( 2 )·

▼M29

γ) να είναι κάτοχος πιστοποιητικού που εκδόθηκε σε χώρα εκτός του τελωνειακού εδάφους της Κοινότητας, εφόσον έχει συναφθεί διμερής συμφωνία μεταξύ της Κοινότητας και της τρίτης χώρας στην οποία προβλέπεται η αποδοχή του, υπό τους όρους που προβλέπονται στην εν λόγω συμφωνία.

Εάν αεροπορική ή ναυτιλιακή εταιρεία είναι κάτοχος του πιστοποιητικού που αναφέρεται ►C16 στο στοιχείο α) της παρούσας παραγράφου, πρέπει να πληροί τα κριτήρια της παραγράφου 1. Η τελωνειακή αρχή έκδοσης θεωρεί ότι τα κριτήρια που προβλέπονται στην παράγραφο 1 πληρούνται καθόσον τα κριτήρια έκδοσης ◄ του διεθνούς πιστοποιητικού είναι τα ίδια ή αντίστοιχα με εκείνα που θεσπίζονται στην εν λόγω παράγραφο 1.

▼M52

Εάν η αεροπορική εταιρεία είναι εγκεκριμένο μεταφορικό γραφείο, οι προϋποθέσεις που προβλέπονται στην παράγραφο 1 θεωρείται ότι πληρούνται σε σχέση με τις εγκαταστάσεις και τις πράξεις για τις οποίες ο αιτών απέκτησε την ιδιότητα του εγκεκριμένου μεταφορικού γραφείου, στο μέτρο που οι προϋποθέσεις για τη χορήγηση της ιδιότητας του εγκεκριμένου μεταφορικού γραφείου είναι οι ίδιες ή αντίστοιχες με εκείνες που προβλέπονται στην παράγραφο 1.

▼M52

3. Εάν ο αιτών είναι εγκατεστημένος στο τελωνειακό έδαφος της Κοινότητας και είναι εγκεκριμένο μεταφορικό γραφείο ή γνωστός αποστολέας όπως ορίζεται στο άρθρο 3 του κανονισμού (ΕΚ) αριθ. 300/2008 και πληροί τις απαιτήσεις που προβλέπονται στον κανονισμό (ΕΕ) αριθ. 185/2010, οι προϋποθέσεις που προβλέπονται στην παράγραφο 1 θεωρείται ότι πληρούνται σε σχέση με τις εγκαταστάσεις και τις πράξεις για τις οποίες ο αιτών απέκτησε την ιδιότητα του εγκεκριμένου μεταφορικού γραφείου ή του γνωστού αποστολέα στον βαθμό που οι προϋποθέσεις για τη χορήγηση της ιδιότητας του εγκεκριμένου μεταφορικού γραφείου ή του γνωστού αποστολέα είναι οι ίδιες ή αντίστοιχες με εκείνες που προβλέπονται στην παράγραφο 1.

▼M29

4. Εάν ο αιτών που είναι εγκατεστημένος στην Κοινότητα, είναι κάτοχος ενός διεθνώς αναγνωρισμένου πιστοποιητικού ασφάλειας ή και προστασίας που έχει εκδοθεί ►C16 βάσει διεθνών συμβάσεων, ενός ευρωπαϊκού πιστοποιητικού ασφάλειας ή και προστασίας που έχει εκδοθεί βάσει της κοινοτικής νομοθεσίας, ή εφαρμόζει διεθνές πρότυπο του Διεθνούς Οργανισμού Τυποποίησης ή ευρωπαϊκό πρότυπο των Ευρωπαϊκών Οργανισμών Τυποποίησης, τα κριτήρια που προβλέπονται ◄ στην παράγραφο 1 θεωρείται ότι πληρούνται καθόσον τα κριτήρια για την έκδοση των εν λόγω πιστοποιητικών είναι τα ίδια ή αντίστοιχα με εκείνα που προβλέπονται στον παρόντα κανονισμό.







Τμήμα 4

Διαδικασία έκδοσης πιστοποιητικών ΑΕΟ

Άρθρο 14ιβ

1. Η τελωνειακή αρχή έκδοσης πιστοποιητικών κοινοποιεί την αίτηση στις τελωνειακές αρχές όλων των άλλων κρατών μελών εντός πέντε εργάσιμων ημερών από την ημερομηνία παραλαβής της αίτησης ►C16 σύμφωνα με το άρθρο 14γ, χρησιμοποιώντας το σύστημα επικοινωνίας που αναφέρεται στο άρθρο 14κδ. ◄

2. Όταν η τελωνειακή αρχή άλλου κράτους μέλους διαθέτει σχετικές πληροφορίες που μπορεί να επηρεάσουν τη χορήγηση του πιστοποιητικού, τις ανακοινώνει στην τελωνειακή αρχή έκδοσης ►C16 εντός 35 ημερολογιακών ημερών από την ημερομηνία της κοινοποίησης που προβλέπεται ◄ στην παράγραφο 1, χρησιμοποιώντας το σύστημα επικοινωνίας που αναφέρεται στο άρθρο 14κδ.

Άρθρο 14ιγ

1. Απαιτείται διαβούλευση μεταξύ των τελωνειακών αρχών των κρατών μελών εφόσον η τελωνειακή αρχή έκδοσης δεν μπορεί να προβεί σε εξέταση ενός ή περισσότερων από τα κριτήρια που θεσπίζονται στα άρθρα 14ζ έως 14ια είτε λόγω έλλειψης πληροφοριών είτε λόγω αδυναμίας ελέγχου αυτών. Στις περιπτώσεις αυτές, η διαβούλευση διενεργείται εντός 60 ημερολογιακών ημερών από την ημερομηνία κοινοποίησης των πληροφοριών από την τελωνειακή αρχή έκδοσης, προκειμένου να είναι δυνατή η έκδοση του πιστοποιητικού ΑΕΟ ή η απόρριψη της αίτησης εντός της προθεσμίας που προβλέπεται στο άρθρο 14ιε παράγραφος 2.

Εάν η τελωνειακή αρχή της οποίας έχει ζητηθεί η γνώμη δεν απαντήσει εντός 60 ημερολογιακών ημερών, η αρχή που ζήτησε τη διαβούλευση μπορεί να θεωρήσει, με ευθύνη της τελωνειακής αρχής της οποίας ζητήθηκε η γνώμη, ότι πληρούνται τα κριτήρια για τα οποία έλαβε χώρα η διαβούλευση. Η περίοδος αυτή μπορεί να παραταθεί εφόσον ο αιτών επιφέρει αλλαγές προκειμένου να ικανοποιήσει τα κριτήρια αυτά και να τις κοινοποιήσει και στις δύο αρχές.

2. Όταν, μετά την εξέταση που προβλέπεται στο άρθρο 14ιδ, η τελωνειακή αρχή της οποίας ζητήθηκε η γνώμη αποφανθεί ότι ο αιτών δεν πληροί ένα ή περισσότερα από τα κριτήρια, τα αποτελέσματα, δεόντως τεκμηριωμένα, διαβιβάζονται στην τελωνειακή αρχή έκδοσης, η οποία απορρίπτει την αίτηση. Εφαρμόζεται το άρθρο 14ιε παράγραφοι 4, 5 και 6.

Άρθρο 14ιδ

1. Η τελωνειακή αρχή έκδοσης εξετάζει εάν πληρούνται οι προϋποθέσεις και τα κριτήρια έκδοσης του πιστοποιητικού που προβλέπονται στα άρθρα 14ζ έως 14ια. Η εξέταση των κριτηρίων που προβλέπονται στο άρθρο 14ια αφορά όλες τις εγκαταστάσεις που χρησιμοποιούνται για τις τελωνειακές δραστηριότητες του αιτούντος. Τόσο η εξέταση όσο και τα αποτελέσματα τεκμηριώνονται εγγράφως από την τελωνειακή αρχή.

Όταν, λόγω μεγάλου αριθμού εγκαταστάσεων, η σχετική προθεσμία για την έκδοση του πιστοποιητικού δεν επαρκεί για να εξεταστούν όλες οι σχετικές εγκαταστάσεις, αλλά η τελωνειακή αρχή είναι βέβαιη ότι ο αιτών τηρεί κοινά εταιρικά πρότυπα ασφάλειας που χρησιμοποιούνται σε όλες τις εγκαταστάσεις, τότε μπορεί να αποφασίσει να εξετάσει ένα μόνο αντιπροσωπευτικό δείγμα των εν λόγω εγκαταστάσεων.

2. Η τελωνειακή αρχή έκδοσης μπορεί να αποδεχθεί συμπεράσματα εμπειρογνωμόνων στους σχετικούς τομείς που αναφέρονται στα άρθρα 14θ, 14ι και 14ια σχετικά με την τήρηση των προϋποθέσεων και των κριτηρίων που αναφέρονται στα εν λόγω άρθρα αντίστοιχα. Οι εμπειρογνώμονες δεν πρέπει να έχουν σχέση με τον αιτούντα.

Άρθρο 14ιε

1. Η τελωνειακή αρχή έκδοσης, όπως προσδιορίζεται στο άρθρο 14ε, εκδίδει το πιστοποιητικό ΑΕΟ σύμφωνα με το υπόδειγμα του παραρτήματος 1Δ.

▼M37

2. Η τελωνειακή αρχή εκδίδει πιστοποιητικό ΑΕΟ ή απορρίπτει την αίτηση εντός 120 ημερολογιακών ημερών από την ημερομηνία παραλαβής της αίτησης σύμφωνα με το άρθρο 14γ. Όταν η τελωνειακή αρχή δεν είναι σε θέση να τηρήσει την προθεσμία, η περίοδος αυτή μπορεί να παραταθεί για 60 ακόμη ημερολογιακές ημέρες. Στην περίπτωση αυτή, η τελωνειακή αρχή ενημερώνει τον αιτούντα για τους λόγους της παράτασης, πριν από την εκπνοή της προθεσμίας των 120 ημερολογιακών ημερών.

▼M29

3. Η προθεσμία που προβλέπεται στην πρώτη πρόταση της παραγράφου 2, μπορεί να παραταθεί εάν, κατά τη διάρκεια της εξέτασης των κριτηρίων, ο αιτών προβεί σε αλλαγές με σκοπό την τήρηση των κριτηρίων και τις κοινοποιήσει στην αρμόδια αρχή.

4. Όταν το αποτέλεσμα της εξέτασης που διενεργείται σύμφωνα με τα άρθρα 14ιβ, 14ιγ και 14ιδ ενδέχεται να οδηγήσει σε απόρριψη της αίτησης, η τελωνειακή αρχή έκδοσης κοινοποιεί τα ευρήματα στον αιτούντα, και του παρέχει την δυνατότητα να απαντήσει εντός 30 ημερολογιακών ημερών, πριν απορρίψει την αίτηση. Η προθεσμία που προβλέπεται στην πρώτη πρόταση της παραγράφου 2 αναστέλλεται αναλόγως.

5. Η απόρριψη μιας αίτησης δεν οδηγεί σε αυτόματη ανάκληση τυχόν υφιστάμενων αδειών που έχουν εκδοθεί βάσει της τελωνειακής νομοθεσίας.

6. Εάν απορριφθεί η αίτηση, ►C16 η τελωνειακή αρχή ενημερώνει τον αιτούντα ως προς το σκεπτικό στο οποίο ◄ βασίστηκε η απόφαση. Η απορριπτική απόφαση κοινοποιείται στον αιτούντα εντός των προθεσμιών που προβλέπονται στις παραγράφους 2, 3 και 4.

Άρθρο 14ιστ

Η τελωνειακή αρχή έκδοσης ενημερώνει εντός πέντε εργάσιμων ημερών τις τελωνειακές αρχές των λοιπών κρατών μελών ότι έχει εκδοθεί πιστοποιητικό ΑΕΟ, χρησιμοποιώντας το σύστημα επικοινωνίας που αναφέρεται στο άρθρο 14κδ. Ανάλογη πληροφόρηση παρέχεται και σε περίπτωση απόρριψης της αίτησης εντός της ίδιας προθεσμίας.







ΚΕΦΑΛΑΙΟ 2

Νομικά αποτελέσματα των πιστοποιητικών ΑΕΟ







Τμήμα 1

Γενικές διατάξεις

Άρθρο 14ιζ

1. Το πιστοποιητικό ΑΕΟ αρχίζει να ισχύει τη δέκατη εργάσιμη ημέρα μετά την ημερομηνία έκδοσης.

2. Το πιστοποιητικό ΑΕΟ αναγνωρίζεται σε όλα τα κράτη μέλη.

3. Η διάρκεια ισχύος του πιστοποιητικού ΑΕΟ είναι απεριόριστη.

4. Οι τελωνειακές αρχές παρακολουθούν τη συμμόρφωση προς τις προϋποθέσεις και τα κριτήρια που πρέπει να πληρούνται από τον εγκεκριμένο οικονομικό φορέα.

►C16

Η τελωνειακή αρχή έκδοσης προβαίνει σε επανεξέταση των προϋποθέσεων και των κριτηρίων στις ακόλουθες περιπτώσεις:

◄

▼C16

α) σε περίπτωση σημαντικών τροποιήσεων στη σχετική κοινοτική νομοθεσία·

β) όταν υπάρχουν εύλογες ενδείξεις ότι δεν πληρούνται πλέον οι σχετικές προϋποθέσεις και κριτήρια από τον εγκεκριμένο οικονομικό φορέα.

▼M29

Στην περίπτωση που ένα πιστοποιητικό ΑΕΟ έχει χορηγηθεί σε αιτούντα από την έναρξη της δραστηριότητας του οποίου δεν έχει παρέλθει τριετία, ο αιτών παραμένει υπό στενή παρακολούθηση κατά τη διάρκεια του πρώτου χρόνου μετά την έκδοση του πιστοποιητικού.

Εφαρμόζονται οι διατάξεις του άρθρου 14ιδ παράγραφος 2.

Τα αποτελέσματα της επανεξέτασης κοινοποιούνται στις τελωνειακές αρχές όλων των κρατών μελών, μέσω του συστήματος επικοινωνίας που αναφέρεται στο άρθρο 14κδ.







Τμήμα 2

Αναστολή της ιδιότητας του εγκεκριμένου οικονομικού φορέα

Άρθρο 14ιη

1. Η ιδιότητα του εγκεκριμένου οικονομικού φορέα αναστέλλεται από την τελωνειακή αρχή έκδοσης στις ακόλουθες περιπτώσεις:

α) όταν διαπιστωθεί μη συμμόρφωση προς τις προϋποθέσεις ή τα κριτήρια χορήγησης του πιστοποιητικού ΑΕΟ·

β) όταν οι τελωνειακές αρχές έχουν επαρκείς λόγους να πιστεύουν ότι ο εγκεκριμένος οικονομικός φορέας διέπραξε πράξη η οποία υπόκειται σε ποινική δίωξη και συνδέεται με παράβαση της τελωνειακής νομοθεσίας.

Εντούτοις, στην περίπτωση του πρώτου εδαφίου στοιχείο β), η τελωνειακή αρχή μπορεί να αποφασίσει να μην αναστείλει την ιδιότητα του εγκεκριμένου οικονομικού φορέα ►C16 αν θεωρεί ότι η παράβαση είναι αμελητέα σε σχέση με τον αριθμό ◄ ή τον όγκο των τελωνειακών δραστηριοτήτων και ότι δεν δημιουργεί αμφιβολίες ως προς την καλή πίστη του εγκεκριμένου οικονομικού φορέα.

Πριν από τη λήψη της απόφασης, οι τελωνειακές αρχές κοινοποιούν τις διαπιστώσεις τους στον ενδιαφερόμενο οικονομικό φορέα. Ο ενδιαφερόμενος οικονομικός φορέας δικαιούται να επανορθώσει την κατάσταση ή και να διατυπώσει τις απόψεις του εντός 30 ημερολογιακών ημερών από την ημερομηνία κοινοποίησης.

Εντούτοις, η αναστολή λαμβάνει χώρα άμεσα, όταν αυτό επιβάλλεται λόγω της φύσεως ή της σοβαρότητας της απειλής για την ασφάλεια και προστασία των πολιτών, τη δημόσια υγεία ή το περιβάλλον. Η τελωνειακή αρχή που προβαίνει στην αναστολή ενημερώνει αμέσως τις τελωνειακές αρχές των λοιπών κρατών μελών μέσω του συστήματος επικοινωνίας που αναφέρεται στο άρθρο 14κδ, προκειμένου να προβούν στις ενδεδειγμένες ενέργειες.

2. Εάν ο κάτοχος του πιστοποιητικού ΑΕΟ δεν τακτοποιήσει την κατάσταση που αναφέρεται στην παράγραφο 1 στοιχείο α) εντός των 30 ημερολογιακών ημερών που αναφέρονται στην παράγραφο 1 τρίτο εδάφιο, η αρμόδια τελωνειακή αρχή γνωστοποιεί στον ενδιαφερόμενο οικονομικό φορέα ότι η ιδιότητα του εγκεκριμένου οικονομικού φορέα αναστέλλεται για περίοδο 30 ημερολογιακών ημερών, προκειμένου ο οικονομικός φορέας να λάβει τα κατάλληλα μέτρα για να τακτοποιήσει την κατάσταση. Η γνωστοποίηση διαβιβάζεται επίσης και στις τελωνειακές αρχές των υπόλοιπων κρατών μελών μέσω του συστήματος επικοινωνίας που αναφέρεται στο άρθρο 14κδ.

3. Εάν ο κάτοχος του πιστοποιητικού ΑΕΟ ►C16 έχει διαπράξει πράξη που αναφέρεται στην παράγραφο 1 πρώτο εδάφιο στοιχείο β) ◄ , η τελωνειακή αρχή έκδοσης αναστέλλει την ιδιότητα του εγκεκριμένου οικονομικού φορέα για όσο χρονικό διάστημα διαρκέσει η δικαστική διαδικασία και ειδοποιεί σχετικά τον κάτοχο του πιστοποιητικού. Η γνωστοποίηση διαβιβάζεται και στις τελωνειακές αρχές των λοιπών κρατών μελών, μέσω του συστήματος επικοινωνίας που αναφέρεται στο άρθρο 14κδ.

4. Όταν ο ενδιαφερόμενος οικονομικός φορέας δεν είναι σε θέση να τακτοποιήσει την κατάσταση εντός των 30 ημερολογιακών ημερών, αλλά μπορεί να προσκομίσει αποδείξεις ότι είναι σε θέση να επιτύχει την εκπλήρωση των προϋποθέσεων εάν παραταθεί η περίοδος αναστολής, η τελωνειακή αρχή έκδοσης αναστέλλει την ιδιότητα του εγκεκριμένου οικονομικού φορέα για 30 επιπλέον ημερολογιακές ημέρες.

Άρθρο 14ιθ

1. Η αναστολή δεν έχει επιπτώσεις σε οποιαδήποτε τελωνειακή διαδικασία που έχει ήδη αρχίσει πριν από την ημερομηνία της αναστολής και δεν έχει ολοκληρωθεί ακόμα.

2. Η αναστολή δεν θίγει αυτομάτως άδειες που έχουν χορηγηθεί και δεν αναφέρονται στο πιστοποιητικό AEO, εκτός αν οι λόγοι της αναστολής έχουν σχέση με τις άδειες αυτές.

3. ►C16 Η αναστολή δεν θίγει αυτομάτως άδειες για χρήση απλουστευμένων ◄ τελωνειακών διαδικασιών που έχουν χορηγηθεί με βάση το πιστοποιητικό ΑΕΟ και για τις οποίες συνεχίζουν να πληρούνται οι προϋποθέσεις.

4. Στην περίπτωση πιστοποιητικού ΑΕΟ που αναφέρεται στο άρθρο 14α παράγραφος 1 στοιχείο γ), εάν ο ενδιαφερόμενος οικονομικός φορέας δεν εκπληρώνει μόνο τις προϋποθέσεις που προβλέπονται στο άρθρο 14ια, η ιδιότητα του εγκεκριμένου οικονομικού φορέα αναστέλλεται μερικώς και μπορεί, κατόπιν αιτήσεώς του, να εκδοθεί ένα νέο πιστοποιητικό ΑΕΟ κατά το άρθρο 14α παράγραφος 1 στοιχείο α).

Άρθρο 14κ

1. Όταν ο ενδιαφερόμενος οικονομικός φορέας προς ικανοποίηση των τελωνειακών αρχών λαμβάνει τα απαιτούμενα μέτρα προκειμένου να συμμορφωθεί με τις προϋποθέσεις και τα κριτήρια που πρέπει να πληρούνται από έναν εγκεκριμένο οικονομικό φορέα, η τελωνειακή αρχή έκδοσης ανακαλεί την αναστολή και ενημερώνει τον ενδιαφερόμενο οικονομικό φορέα και τις τελωνειακές αρχές των λοιπών κρατών μελών. Η αναστολή μπορεί να ανακληθεί πριν από τη λήξη της προθεσμίας που προβλέπεται στο άρθρο 14ιη παράγραφοι 2 ή 4.

►C16 Στην περίπτωση που αναφέρεται στο άρθρο 14ιθ παράγραφος 4, η τελωνειακή αρχή αναστολής επαναφέρει σε ισχύ ◄ το πιστοποιητικό που έχει ανασταλεί και ανακαλεί στη συνέχεια το πιστοποιητικό ΑΕΟ του άρθρου 14α παράγραφος 1 στοιχείο α).

2. Εάν ο ενδιαφερόμενος οικονομικός φορέας δεν λάβει τα αναγκαία μέτρα εντός της περιόδου αναστολής που προβλέπεται στο άρθρο 14ιη παράγραφοι 2 ή 4, η τελωνειακή αρχή έκδοσης ανακαλεί το πιστοποιητικό ΑΕΟ και ενημερώνει αμέσως τις τελωνειακές αρχές των λοιπών κρατών μελών, μέσω του συστήματος επικοινωνίας του άρθρου 14κδ.

Στην περίπτωση που αναφέρεται στο άρθρο 14ιθ παράγραφος 4, το αρχικό πιστοποιητικό ανακαλείται και παραμένει σε ισχύ μόνο το νέο πιστοποιητικό ΑΕΟ που αναφέρεται στο άρθρο 14α παράγραφος 1 στοιχείο α).

Άρθρο 14κα

1. Όταν εγκεκριμένος οικονομικός φορέας αδυνατεί προσωρινά να εκπληρώσει κάποια από τα κριτήρια του άρθρου 14α, μπορεί να ζητήσει την αναστολή της ιδιότητας του εγκεκριμένου οικονομικού φορέα. Στην περίπτωση αυτή, ο εγκεκριμένος οικονομικός φορέας ►C16 ενημερώνει σχετικά την τελωνειακή αρχή έκδοσης, προσδιορίζοντας την ημερομηνία κατά την οποία θα είναι σε θέση ◄ να ανταποκριθεί και πάλι στα κριτήρια. Επίσης, γνωστοποιεί στην τελωνειακή αρχή έκδοσης κάθε σχεδιαζόμενο μέτρο και το χρονοδιάγραμμά τους.

Η τελωνειακή αρχή που έλαβε τη γνωστοποίηση, ενημερώνει σχετικά τις τελωνειακές αρχές των λοιπών κρατών μελών, μέσω του συστήματος επικοινωνίας που αναφέρεται στο άρθρο 14κδ.

2. Εάν ο εγκεκριμένος οικονομικός φορέας ►C16 δεν τακτοποιήσει την κατάσταση εντός της περιόδου που προσδιορίζει στην γνωστοποίησή του, η τελωνειακή αρχή έκδοσης μπορεί να χορηγήσει μία εύλογη παράταση, υπό την προϋπόθεση ότι ο εγκεκριμένος οικονομικός φορέας ενεργεί με καλή πίστη. ◄ Η εν λόγω παράταση γνωστοποιείται στις τελωνειακές αρχές των λοιπών κρατών μελών, μέσω του συστήματος επικοινωνίας που αναφέρεται στο άρθρο 14κδ.

Σε όλες τις άλλες περιπτώσεις, το πιστοποιητικό ΑΕΟ ανακαλείται και η τελωνειακή αρχή έκδοσης ενημερώνει αμέσως τις τελωνειακές αρχές των λοιπών κρατών μελών, μέσω του συστήματος επικοινωνίας του άρθρου 14κδ.

3. Εάν τα απαιτούμενα μέτρα δεν ληφθούν εντός της περιόδου αναστολής, εφαρμόζεται το άρθρο 14κβ.







Τμήμα 3

Ανάκληση του πιστοποιητικού ΑΕΟ

Άρθρο 14κβ

1. Το πιστοποιητικό ΑΕΟ ανακαλείται από την τελωνειακή αρχή έκδοσης στις ακόλουθες περιπτώσεις:

α) όταν ο εγκεκριμένος οικονομικός φορέας δεν λάβει τα μέτρα που αναφέρονται στο άρθρο 14κ παράγραφος 1·

β) όταν έχουν διαπραχθεί σοβαρές παραβάσεις σχετικά με την τελωνειακή νομοθεσία από τον εγκεκριμένο οικονομικό φορέα και δεν υπάρχει περαιτέρω δικαίωμα έφεσης·

γ) όταν ο εγκεκριμένος οικονομικός φορέας δεν λάβει τα αναγκαία μέτρα κατά τη διάρκεια της περιόδου αναστολής που αναφέρεται στο άρθρο 14κα·

δ) κατόπιν αιτήσεως του εγκεκριμένου οικονομικού φορέα.

Εντούτοις, στην περίπτωση που αναφέρεται στο στοιχείο β), η τελωνειακή αρχή μπορεί να αποφασίσει να μην ανακαλέσει το πιστοποιητικό ΑΕΟ αν θεωρεί ότι οι παραβάσεις είναι αμελητέες σε σχέση με τον αριθμό ή τον όγκο των τελωνειακών δραστηριοτήτων και ότι δεν δημιουργούν αμφιβολίες ως προς την καλή πίστη του εγκεκριμένου οικονομικού φορέα.

2. Η ανάκληση παράγει αποτελέσματα από την επόμενη μέρα της γνωστοποίησής της.

Στην περίπτωση πιστοποιητικού ΑΕΟ που αναφέρεται στο άρθρο 14α, παράγραφος 1 στοιχείο γ), όταν ο ενδιαφερόμενος οικονομικός φορέας δεν πληροί μόνο τις προϋποθέσεις του άρθρου 14ια, το πιστοποιητικό ανακαλείται από την τελωνειακή αρχή έκδοσης και εκδίδεται νέο πιστοποιητικό ΑΕΟ του άρθρου 14α παράγραφος 1 στοιχείο α).

3. Η τελωνειακή αρχή έκδοσης ►C16 ενημερώνει αμέσως τις τελωνειακές αρχές των λοιπών κρατών μελών για την ανάκληση του πιστοποιητικού ΑΕΟ, μέσω του συστήματος ◄ επικοινωνίας του άρθρου 14κδ.

4. Με εξαίρεση τις περιπτώσεις ανάκλησης που αναφέρονται στην παράγραφο 1 στοιχεία γ) και δ), ο οικονομικός φορέας δεν επιτρέπεται να υποβάλει νέα αίτηση για χορήγηση πιστοποιητικού ΑΕΟ πριν παρέλθει τριετία από την ημερομηνία της ανάκλησης.







ΚΕΦΑΛΑΙΟ 3

Ανταλλαγή πληροφοριών

Άρθρο 14κγ

▼C16

1. Ο εγκεκριμένος οικονομικός φορέας ενημερώνει την τελωνειακή αρχή έκδοσης για κάθε γεγονός που ανακύπτει μετά τη χορήγηση του πιστοποιητικού και το οποίο μπορεί να επηρεάσει τη συνέχεια ή το περιεχόμενό του.

▼M29

2. Κάθε σχετική πληροφορία που διαθέτει η τελωνειακή αρχή έκδοσης τίθεται στη διάθεση των τελωνειακών αρχών των λοιπών κρατών μελών στα οποία ο εγκεκριμένος οικονομικός φορέας ασκεί τις τελωνειακές του δραστηριότητες.

3. Εάν μια τελωνειακή αρχή ανακαλέσει ειδική άδεια που χορηγήθηκε σε εγκεκριμένο οικονομικό φορέα, με βάση το πιστοποιητικό του ΑΕΟ, για χρήση συγκεκριμένης τελωνειακής απλούστευσης, όπως προβλέπεται στα άρθρα 260, 263, 269, 272, 276, 277, 282, 283, 313α και 313β, 324α, 324ε, 372, 454α, 912ζ, ενημερώνει σχετικά την τελωνειακή αρχή που εξέδωσε το πιστοποιητικό ΑΕΟ.

▼M52

4. Η τελωνειακή αρχή έκδοσης κοινοποιεί αμέσως στην αρμόδια εθνική αρχή που είναι υπεύθυνη για την ασφάλεια της πολιτικής αεροπορίας, τις ακόλουθες ελάχιστες πληροφορίες σχετικά με την ιδιότητα του εγκεκριμένου οικονομικού φορέα που έχει στη διάθεσή της:

α) το πιστοποιητικό ΑΕΟ — ασφάλεια και προστασία (AEOS) και το πιστοποιητικό ΑΕΟ — τελωνειακές απλουστεύσεις/ασφάλεια και προστασία (AEOF) που περιλαμβάνουν το όνομα του κατόχου του πιστοποιητικού και, κατά περίπτωση, την τροποποίηση ή την ανάκληση ή την αναστολή της ιδιότητας του εγκεκριμένου οικονομικού φορέα, καθώς και τους σχετικούς λόγους·

β) πληροφορίες σχετικά με το κατά πόσον οι συγκεκριμένες εγκαταστάσεις έχουν επιθεωρηθεί από τις τελωνειακές αρχές, την ημερομηνία της τελευταίας επιθεώρησης και τον σκοπό της (διαδικασία έγκρισης, επαναξιολόγηση, παρακολούθηση)·

γ) τυχόν επαναξιολογήσεις των πιστοποιητικών AEOS και AEOF και τα αποτελέσματά τους.

Οι εθνικές τελωνειακές αρχές, σε συμφωνία με την κατάλληλη εθνική αρχή που είναι αρμόδια για την ασφάλεια της πολιτικής αεροπορίας, θεσπίζουν λεπτομερείς ρυθμίσεις για την ανταλλαγή πληροφοριών που αναφέρονται στο πρώτο εδάφιο, οι οποίες δεν καλύπτονται από το ηλεκτρονικό σύστημα πληροφοριών και επικοινωνίας που αναφέρεται στο άρθρο 14κδ, το αργότερο έως την 1η Μαρτίου 2015.

Οι αρμόδιες για την ασφάλεια της πολιτικής αεροπορίας εθνικές αρχές οι οποίες χειρίζονται τις σχετικές πληροφορίες τις χρησιμοποιούν αποκλειστικά για τους σκοπούς των σχετικών προγραμμάτων εγκεκριμένου μεταφορικού γραφείου ή γνωστού αποστολέα και εφαρμόζουν τα κατάλληλα τεχνικά και οργανωτικά μέτρα για να διασφαλιστεί η ασφάλεια των πληροφοριών αυτών.

▼M29

Άρθρο 14κδ

1. Για την πληροφόρηση και επικοινωνία μεταξύ των τελωνειακών αρχών και για την ενημέρωση της Επιτροπής και των οικονομικών φορέων χρησιμοποιείται ηλεκτρονικό σύστημα πληροφοριών και επικοινωνίας, που καθορίζεται από την Επιτροπή και τις τελωνειακές αρχές σε συμφωνία μεταξύ τους.

2. Η Επιτροπή και οι τελωνειακές αρχές, μέσω του συστήματος που αναφέρεται στην παράγραφο 1, αποθηκεύουν και έχουν πρόσβαση στις ακόλουθες πληροφορίες:

α) τα ηλεκτρονικώς διαβιβαζόμενα στοιχεία των αιτήσεων·

β) τα πιστοποιητικά ΑΕΟ, και ανάλογα με την περίπτωση, τις τροποποιήσεις, ή ανακλήσεις τους ή την αναστολή της ιδιότητας του εγκεκριμένου οικονομικού φορέα·

γ) όλες τις υπόλοιπες σχετικές πληροφορίες.

▼M52

2α. Κατά περίπτωση, ιδίως όταν η ιδιότητα του εγκεκριμένου οικονομικού φορέα θεωρείται ως βάση για τη χορήγηση έγκρισης ή αδειών ή διευκολύνσεων στο πλαίσιο άλλης νομοθεσίας της Ένωσης, η πρόσβαση στις πληροφορίες που αναφέρονται στα σημεία α) και γ) του άρθρου 14κγ παράγραφος 4, μπορεί να χορηγείται και στην αρμόδια εθνική αρχή που είναι υπεύθυνη για την ασφάλεια της πολιτικής αεροπορίας.

▼M29

3. Η τελωνειακή αρχή έκδοσης γνωστοποιεί στα γραφεία ανάλυσης κινδύνου του δικού της κράτους μέλους για τη χορήγηση, τροποποίηση ή ανάκληση ενός πιστοποιητικού ΑΕΟ ή την αναστολή της ιδιότητας του εγκεκριμένου οικονομικού φορέα. Ενημερώνει επίσης όλες τις αρχές έκδοσης πιστοποιητικών των λοιπών κρατών μελών.

4. Ο κατάλογος των εγκεκριμένων οικονομικών φορέων ►C16 μπορεί να δημοσιευτεί στο Διαδίκτυο από την Επιτροπή εφόσον συναινούν ◄ οι εγκεκριμένοι οικονομικοί φορείς που περιλαμβάνονται σε αυτόν. Ο κατάλογος επικαιροποιείται.

▼M18 —————

▼B







ΤΙΤΛΟΣ IV

ΚΑΤΑΓΩΓΗ ΤΩΝ ΕΜΠΟΡΕΥΜΑΤΩΝ







ΚΕΦΑΛΑΙΟ 1

Μη προτιμησιακή καταγωγή







Τμήμα 1

Επεξεργασίες ή μεταποιήσεις που προσδίδουν την καταγωγή

Άρθρο 35

Οι διατάξεις του παρόντος κεφαλαίου διευκρινίζουν, αφενός μεν για τις υφαντικές ύλες και τα τεχνουργήματα από αυτές τις ύλες του τμήματος XI της συνδυασμένης ονοματολογίας, αφετέρου δε για ορισμένα προϊόντα άλλα από τις υφαντικές ύλες και τα τεχνουργήματα από αυτές τις ύλες, ποιες επεξεργασίες ή μεταποιήσεις θεωρούνται ότι ανταποκρίνονται στα κριτήρια του άρθρου 24 του κώδικα και επιτρέπουν να προσδοθεί στα εν λόγω προϊόντα η καταγωγή της χώρας όπου πραγματοποιήθηκαν.

Ως «χώρα» πρέπει να νοείται, ανάλογα με την περίπτωση, είτε μια τρίτη χώρα, είτε η Κοινότητα.







Υποτμήμα 1

Υφαντικές ύλες και τεχνουργήματα από αυτές τις ύλες του τμήματος XI της συνδυασμένης ονοματολογίας

Άρθρο 36

Για τις υφαντικές ύλες και τα τεχνουργήματα από αυτές τις ύλες του τμήματος XI της συνδυασμένης ονοματολογίας, μια πλήρης μεταποίηση, όπως ορίζεται κατωτέρω στο άρθρο 37, θεωρείται ως επεξεργασία ή μεταποίηση που προσδίδει την καταγωγή σύμφωνα με το άρθρο 24 του κώδικα.

Άρθρο 37

Πλήρη μεταποίηση αποτελεί η επεξεργασία ή η μεταποίηση που έχει ως αποτέλεσμα την κατάταξη των παραγόμενων προϊόντων σε κλάση της συνδυασμένης ονοματολογίας άλλη από εκείνη που αντιστοιχεί σε καθεμιά από τις μη καταγόμενες χρησιμοποιούμενες ύλες.

Ωστόσο, για τα προϊόντα που απαριθμούνται στο παράρτημα 10, ως πλήρεις είναι δυνατό να θεωρηθούν μόνο οι ειδικές μεταποιήσεις που αναφέρονται στη στήλη 3 του εν λόγω παραρτήματος απέναντι από κάθε παραγόμενο προϊόν, είτε συνοδευόμενες είτε όχι από αλλαγή κλάσεως.

Οι λεπτομέρειες για την εφαρμογή των κανόνων που περιλαμβάνονται στο εν λόγω παράρτημα 10 αναπτύσσονται στις εισαγωγικές σημειώσεις του παραρτήματος 9.

Άρθρο 38

Για την εφαρμογή του προηγούμενου άρθρου, θεωρούνται πάντοτε ως ανεπαρκείς για να προσδώσουν το χαρακτήρα καταγόμενων προϊόντων, είτε επιφέρουν αλλαγή κλάσεως είτε όχι, οι ακόλουθες επεξεργασίες ή μεταποιήσεις:

α) οι εργασίες που αποσκοπούν στη διατήρηση των εμπορευμάτων σε καλή κατάσταση κατά τη μεταφορά και αποθήκευσή τους (αερισμός, άπλωμα, στέγνωμα, αφαίρεση φθαρμένων μερών και παρόμοιες εργασίες)·

β) οι απλές εργασίες αφαίρεσης της σκόνης, κοσκινίσματος, διαλογής, ταξινόμησης, συνδυασμού (συμπεριλαμβανομένης της σύνθεσης σειρών εμπορευμάτων), πλύσης, κοπής·

γ) i) οι αλλαγές συσκευασίας, καθώς και οι διαιρέσεις και συναρμολογήσεις αποστολών εμπορευμάτων, ii) η απλή τοποθέτηση σε σάκους, θήκες, κουτιά, λεπτοσανίδες κ.λπ. και κάθε άλλη απλή εργασία συσκευασίας·

δ) η επίθεση σημάτων, ετικετών ή άλλων διακριτικών σημείων σε προϊόντα ή στη συσκευασία τους·

ε) η απλή συναρμολόγηση μερών προϊόντων, για τη σύσταση ενός πλήρους προϊόντος·

στ) ο συνδυασμός δύο ή περισσότερων εργασιών, που προβλέπονται στα στοιχεία α) έως ε).







Υποτμήμα 2

Προϊόντα άλλα από τις υφαντικές ύλες και τα τεχνουργήματα από αυτές τις ύλες του τμήματος XI της συνδυασμένης ονοματολογίας

Άρθρο 39

Για τα παραγόμενα προϊόντα που απαριθμούνται στο παράρτημα 11, ως επεξεργασίες ή μεταποιήσεις που προσδίδουν την καταγωγή σύμφωνα με το άρθρου 24 του κώδικα, θεωρούνται οι επεξεργασίες ή μεταποιήσεις που αναφέρονται στη στήλη 3 του εν λόγω παραρτήματος.

Οι λεπτομέρειες για την εφαρμογή των κανόνων που περιλαμβάνονται στο παράρτημα 11 αναπτύσσονται στις εισαγωγικές σημειώσεις του παραρτήματος 9.







Υποτμήμα 3

Κοινές διατάξεις για όλα τα προϊόντα

Άρθρο 40

Όταν οι πίνακες των παραρτημάτων 10 και 11 αναφέρουν ότι η καταγωγή αποκτάται υπό τον όρο ότι η αξία των χρησιμοποιούμενων μη καταγόμενων υλών δεν υπερβαίνει ένα καθορισμένο ποσοστό της τιμής εκ του εργοστασίου των παραγόμενων προϊόντων, το ποσοστό αυτό υπολογίζεται ως εξής:

— ο όρος «αξία» σημαίνει τη δασμολογητέα αξία τη στιγμή της εισαγωγής των χρησιμοποιούμενων μη καταγόμενων υλών ή, εάν αυτή δεν είναι γνωστή ή δεν μπορεί να υπολογιστεί, την πρώτη καταβληθείσα τιμή που μπορεί να ελεγχθεί για τις εν λόγω ύλες στο κράτος μεταποίησης·

— ο όρος «τιμή εκ του εργοστασίου» σημαίνει την τιμή εργοστασίου του παραγόμενου προϊόντος αφού αφαιρεθούν όλοι οι εσωτερικοί φόροι οι οποίοι επιστρέφονται, ή είναι δυνατόν να επιστραφούν, όταν το προϊόν αυτό εξαχθεί·

— ο όρος «αξία που αποκτάται μετά από εργασίες συναρμολόγησης» είναι η αύξηση της αξίας που προκύπτει από τις εργασίες συναρμολόγησης καθαυτές, στις οποίες περιλαμβάνεται κάθε εργασία τελειώματος και ελέγχου και, ενδεχομένως, από την ενσωμάτωση εξαρτημάτων καταγωγής του κράτους όπου έγιναν οι εργασίες αυτές, περιλαμβανομένου του κέρδους και των γενικών εξόδων που καταβάλλονται στο κράτος αυτό λόγω των παραπάνω εργασιών.







Τμήμα 2

Διατάξεις εφαρμογής για τα ανταλλακτικά

Άρθρο 41

▼M1

1. Τα εξαρτήματα, ανταλλακτικά και εργαλεία που παραδίδονται συγχρόνως με ένα μηχάνημα, μηχανή, συσκευή ή όχημα και τα οποία αποτελούν μέρος του κανονικού εξοπλισμού τους, λογίζονται ότι έχουν την ίδια καταγωγή με το σχετικό μηχάνημα, μηχανή, συσκευή ή όχημα·

▼B

►M1

◄

Τα ανταλλακτικά που προορίζονται κυρίως για υλικό, μηχάνημα, συσκευή ή όχημα και έχουν τεθεί σε ελεύθερη κυκλοφορία ή εξαχθεί προηγουμένως, θεωρούνται ότι έχουν την ίδια καταγωγή με το υλικό, το μηχάνημα, τη συσκευή ή το όχημα για το οποίο προορίζονται, εφόσον πληρούνται οι όροι που προβλέπονται στο παρόν τμήμα.

Άρθρο 42

Το τεκμήριο που αναφέρεται στο προηγούμενο άρθρο γίνεται δεκτό μόνο:

— εφόσον είναι απαραίτητο για την εισαγωγή στο κράτος προορισμού,

— στις περιπτώσεις που η χρησιμοποίηση των εν λόγω βασικών ανταλλακτικών κατά το στάδιο της παραγωγής του σχετικού υλικού, μηχανήματος, συσκευής ή οχήματος δεν είναι τέτοια ώστε να εμποδίζει να προσδοθεί η κοινοτική καταγωγή ή η καταγωγή του κράτους παραγωγής στο εν λόγω υλικό, μηχάνημα, συσκευή ή όχημα.

Άρθρο 43

Για την εφαρμογή του άρθρου 41, νοούνται ως:

α) υλικά, μηχανήματα, συσκευές και οχήματα, τα εμπορεύματα που αναφέρονται στα τμήματα XVI, XVII και XVIII της συνδυασμένης ονοματολογίας·

β) ουσιώδη ανταλλακτικά, αυτά που ταυτόχρονα:

— αποτελούν στοιχεία χωρίς τα οποία δεν μπορεί να εξασφαλιστεί η καλή λειτουργία των εμπορευμάτων που αναφέρονται στο στοιχείο α), τα οποία έχουν τεθεί σε ελεύθερη κυκλοφορία ή προηγουμένως εξαχθεί,

— είναι χαρακτηριστικά των εμπορευμάτων αυτών και

— προορίζονται για τη συνήθη συντήρησή τους και για να αντικαταστήσουν τα τεμάχια του ίδιου είδους που υπέστησαν κάποια βλάβη ή είναι πλέον άχρηστα.

Άρθρο 44

Όταν μια αίτηση για έκδοση πιστοποιητικού καταγωγής υποβάλλεται στις αρμόδιες αρχές ή σε εξουσιοδοτημένους οργανισμούς των κρατών μελών για ουσιώδη ανταλλακτικά που προβλέπονται στο άρθρο 41, το εν λόγω πιστοποιητικό καθώς και η σχετική αίτηση πρέπει να περιλαμβάνουν στη θέση 6 (αύξων αριθμός, σήματα, αριθμοί, αριθμός και φύση των δεμάτων, περιγραφή εμπορευμάτων) δήλωση του ενδιαφερομένου, η οποία να διευκρινίζει ότι τα αναφερόμενα εμπορεύματα προορίζονται για τη συνήθη συντήρηση υλικού, μηχανήματος, συσκευής ή οχήματος που έχει προηγουμένως εξαχθεί, καθώς και την ακριβή ένδειξη του εν λόγω υλικού, μηχανήματος, συσκευής ή οχήματος.

Εξάλλου, ο ενδιαφερόμενος αναφέρει, στο μέτρο του δυνατού, τα στοιχεία αναφοράς του πιστοποιητικού καταγωγής (αρχή έκδοσης, αριθμό και ημερομηνία του πιστοποιητικού) βάσει του οποίου εξήχθη το υλικό, το μηχάνημα, η συσκευή ή το όχημα για τη συντήρηση των οποίων προορίζονται τα ανταλλακτικά.

Άρθρο 45

Όταν η καταγωγή των ουσιωδών ανταλλακτικών που αναφέρονται στο άρθρο 41 πρέπει να αποδεικνύεται κατά την εισαγωγή για τη θέση σε ελεύθερη κυκλοφορία στην Κοινότητα με την προσκόμιση πιστοποιητικού καταγωγής, αυτό πρέπει να φέρει τα στοιχεία που ορίζει το άρθρο 44.

Άρθρο 46

Οι αρμόδιες αρχές των κρατών μελών έχουν την ευχέρεια να απαιτήσουν οποιαδήποτε συμπληρωματικά δικαιολογητικά προκειμένου να εξασφαλίσουν την εφαρμογή των κανόνων που θεσπίζονται από το παρόν τμήμα, και ιδίως:

— την προσκόμιση του τιμολογίου ή ενός αντιγράφου του τιμολογίου σχετικού με το υλικό, το μηχάνημα, τη συσκευή ή το όχημα που έχει τεθεί σε ελεύθερη κυκλοφορία ή έχει προηγουμένως εξαχθεί,

— το συμβόλαιο ή αντίγραφο του συμβολαίου ή κάθε άλλο έγγραφο από το οποίο προκύπτει ότι η παράδοση γίνεται στο πλαίσιο της συνήθους συντήρησης.







Τμήμα 3

Διατάξεις εφαρμογής για τα πιστοποιητικά καταγωγής







Υποτμήμα 1

Διατάξεις για τα γενικά πιστοποιητικά καταγωγής

Άρθρο 47

Όταν η καταγωγή εμπορεύματος αποδεικνύεται ή πρέπει να αποδεικνύεται κατά την εισαγωγή με την προσκόμιση πιστοποιητικού καταγωγής, το πιστοποιητικό αυτό πρέπει να πληροί τις ακόλουθες προϋποθέσεις:

α) να έχει εκδοθεί από μια αρχή ή έναν οργανισμό αξιόπιστο και δεόντως εξουσιοδοτημένο για το σκοπό αυτό από το κράτος έκδοσης·

β) να περιέχει όλα τα αναγκαία στοιχεία για τη διαπίστωση της ταυτότητος του εμπορεύματος στο οποίο αναφέρεται, ιδίως δε:

— τον αριθμό, τη φύση, τα σημεία και τους αριθμούς των δεμάτων,

— το είδος του εμπορεύματος,

— το μεικτό και το καθαρό βάρος του εμπορεύματος· τα στοιχεία αυτά, όμως, είναι δυνατό να αντικατασταθούν από άλλα, όπως ο αριθμός ή ο όγκος όταν το εμπόρευμα υφίσταται αξιοσημείωτες μεταβολές βάρους κατά τη μεταφορά ή όταν δεν καθίσταται δυνατή η εξακρίβωση του βάρους του ή επίσης όταν η διαπίστωση της ταυτότητας κατά κανόνα εξασφαλίζεται με αυτά τα ανωτέρω στοιχεία,

— το όνομα του αποστολέα·

γ) να πιστοποιεί με σαφήνεια ότι το εμπόρευμα στο οποίο αναφέρεται κατάγεται από συγκεκριμένη χώρα.

Άρθρο 48

1. Τα πιστοποιητικά καταγωγής που εκδίδονται από τις αρμόδιες αρχές ή τους εξουσιοδοτημένους οργανισμούς των κρατών μελών πρέπει να πληρούν τις προϋποθέσεις που καθορίζονται στο άρθρο 47 στοιχεία α) και β).

2. Τα πιστοποιητικά αυτά, καθώς και οι σχετικές αιτήσεις, πρέπει να καταρτίζονται σε έντυπα σύμφωνα με τα υποδείγματα του παραρτήματος 12.

3. Τα εν λόγω πιστοποιητικά καταγωγής βεβαιώνουν ότι τα εμπορεύματα κατάγονται από την Κοινότητα.

Εντούτοις, όταν οι ανάγκες του εξαγωγικού εμπορίου το απαιτούν, τα πιστοποιητικά αυτά δύνανται να πιστοποιούν ότι τα εμπορεύματα κατάγονται από συγκεκριμένο κράτος μέλος.

Όταν οι προϋποθέσεις που προβλέπονται στο άρθρο 24 του κώδικα πληρούνται μόνο για το σύνολο των εργασιών που πραγματοποιούνται σε διάφορα κράτη μέλη, γίνεται αποδεκτή μόνον η πιστοποίηση της κοινοτικής καταγωγής των εμπορευμάτων.

Άρθρο 49

Τα πιστοποιητικά καταγωγής εκδίδονται μετά από γραπτή αίτηση του ενδιαφερομένου.

Εφόσον το δικαιολογούν οι περιστάσεις, ιδίως δε όταν ο ενδιαφερόμενος ασχολείται τακτικά με εξαγωγικές εργασίες, τα κράτη μέλη δύνανται να παραιτηθούν από την απαίτηση αίτησης για κάθε εξαγωγική εργασία, υπό τον όρο ότι θα εξασφαλίζεται η τήρηση των διατάξεων όσον αφορά την καταγωγή.

Εφόσον το δικαιολογούν οι ανάγκες του εμπορίου, είναι δυνατόν να εκδίδονται ένα ή περισσότερα συμπληρωματικά αντίγραφα του πιστοποιητικού καταγωγής.

Τα εν λόγω αντίγραφα πρέπει να καταρτίζονται σε έντυπα σύμφωνα με το υπόδειγμα του παραρτήματος 12.

Άρθρο 50

1. Το έντυπο του πιστοποιητικού έχει διαστάσεις 210 × 297 χιλιοστά, με μέγιστη επιτρεπόμενη ανοχή + 8 χιλιοστά και - 5 χιλιοστά ως προς το μήκος. Το χαρτί πρέπει να είναι λευκού χρώματος, χωρίς μηχανικούς πολτούς, γραφής με κόλλα και βάρους τουλάχιστον 64 g/m2 ή μεταξύ 25 και 30 g/m2 σε περιπτώσεις όπου χρησιμοποιείται αεροπορικός χάρτης. Η πρόσθια όψη του πρωτοτύπου φέρει έντυπη κυματοειδή διάταξη φαιοκίτρινου χρώματος, η οποία καθιστά εμφανή κάθε φαλκίδευση με μηχανικά ή χημικά μέσα.

2. Το έντυπο της αίτησης τυπώνεται στην επίσημη γλώσσα ή σε μία ή περισσότερες από τις επίσημες γλώσσες του κράτους μέλους εξαγωγής. Το έντυπο του πιστοποιητικού καταγωγής τυπώνεται σε μία ή περισσότερες από τις επίσημες γλώσσες της Κοινότητας ή, σύμφωνα με τις ανάγκες και τις συνήθειες του εμπορίου, σε οποιαδήποτε άλλη γλώσσα.

3. Τα κράτη μέλη είναι δυνατό να αναλάβουν μόνα τους την εκτύπωση των εντύπων των πιστοποιητικών καταγωγής ή να την εμπιστευτούν σε τυπογραφεία που έχουν εγκρίνει. Στην τελευταία περίπτωση, αναφορά της έγκρισης γίνεται σε κάθε έντυπο του πιστοποιητικού καταγωγής. Κάθε πιστοποιητικό καταγωγής φέρει ένδειξη με το όνομα και τη διεύθυνση του τυπογράφου ή σήμα που επιτρέπει τη διαπίστωση της ταυτότητάς του. Το πιστοποιητικό, εξάλλου, φέρει αύξοντα αριθμό, έντυπο ή αποτυπωμένο με σφραγίδα, που προορίζεται για την εξατομίκευσή του.

Άρθρο 51

►C1 Τα έντυπα της αίτησης και το πιστοποιητικό καταγωγής ◄ συμπληρώνονται με γραφομηχανή ή με το χέρι με κεφαλαία γράμματα, κατά τρόπο ταυτόσημο, σε μία από τις επίσημες γλώσσες της Κοινότητας ή, σύμφωνα με τις ανάγκες και τις συνήθειες του εμπορίου, σε οποιαδήποτε άλλη γλώσσα.

Άρθρο 52

Κάθε πιστοποιητικό εισαγωγής που αναφέρεται στο άρθρο 48 φέρει αύξοντα αριθμό, ώστε να εξατομικεύεται. Η αίτηση έκδοσης πιστοποιητικού καταγωγής και όλα τα αντίγραφα του πιστοποιητικού φέρουν τον ίδιο αριθμό.

Επιπλέον, οι αρμόδιες αρχές ή οι εξουσιοδοτημένοι οργανισμοί των κρατών μελών δύνανται να αριθμούν τα εν λόγω έγγραφα κατά σειρά έκδοσης.

Άρθρο 53

Οι αρμόδιες αρχές των κρατών μελών καθορίζουν τα συμπληρωματικά στοιχεία που πρέπει, ενδεχομένως, να περιέχει η αίτηση. Τα συμπληρωματικά στοιχεία πρέπει να περιορίζονται στο ελάχιστο δυνατό.

Τα κράτη μέλη γνωστοποιούν στην Επιτροπή τα μέτρα που λαμβάνουν δυνάμει του προηγούμενου εδαφίου. Η Επιτροπή ανακοινώνει αμέσως τις πληροφορίες αυτές στα κράτη μέλη.

Άρθρο 54

Οι αρμόδιες αρχές ή οι εξουσιοδοτημένοι οργανισμοί των κρατών μελών που εκδίδουν πιστοποιητικά καταγωγής πρέπει να φυλάσσουν τις σχετικές αιτήσεις για περίοδο τουλάχιστον δύο ετών.

Δύνανται επίσης να διατηρούν αντίγραφα των αιτήσεων, αν αποδίδεται σ' αυτά η ίδια αποδεικτική ισχύς σύμφωνα με τη νομοθεσία του σχετικού κράτους μέλους.







Υποτμήμα 2

Ειδικές διατάξεις σχετικά με τα πιστοποιητικά καταγωγής για ορισμένα γεωργικά προϊόντα που υπάγονται σε ειδικά καθεστώτα εισαγωγής

Άρθρο 55

Τα άρθρα 56 έως 65 καθορίζουν τις προϋποθέσεις υπό τις οποίες χρησιμοποιούνται τα πιστοποιητικά καταγωγής που αφορούν γεωργικά προϊόντα καταγωγής τρίτων χωρών, για τα οποία έχουν θεσπιστεί μη προτιμησιακά ειδικά καθεστώτα εισαγωγής, εφόσον τα καθεστώτα αυτά αναφέρονται στις ακόλουθες διατάξεις.







α)

Πιστοποιητικά καταγωγής

Άρθρο 56

1. Τα πιστοποιητικά καταγωγής που αφορούν τα γεωργικά προϊόντα καταγωγής τρίτων χωρών για τα οποία θεσπίστηκαν ειδικά καθεστώτα εισαγωγής μη προτιμησιακού χαρακτήρα πρέπει να συντάσσονται σε έντυπα σύμφωνα με το υπόδειγμα του παραρτήματος 13.

2. Τα πιστοποιητικά αυτά εκδίδονται από τις αρμόδιες κυβερνητικές αρχές των ενδιαφερόμενων τρίτων χωρών, που στη συνέχεια καλούνται «αρχές έκδοσης», αν μπορεί να θεωρηθεί ότι τα προϊόντα τα οποία αφορούν αυτά τα πιστοποιητικά κατάγονται από αυτές τις χώρες, υπό την έννοια των διατάξεων που ισχύουν στην Κοινότητα.

3. Τα πιστοποιητικά αυτά πρέπει επίσης να βεβαιώνουν όλες τις αναγκαίες πληροφορίες που προβλέπονται στην κοινοτική νομοθεσία τη σχετική με τα ειδικά καθεστώτα εισαγωγής που αναφέρονται στο άρθρο 55.

4. Με την επιφύλαξη των ειδικών διατάξεων σχετικά με τα ειδικά καθεστώτα εισαγωγής που αναφέρονται στο άρθρο 55, η διάρκεια ισχύος αυτών των πιστοποιητικών ανέρχεται σε δέκα μήνες από την ημερομηνία έκδοσής τους από τις αρχές έκδοσης.

Άρθρο 57

1. Τα πιστοποιητικά καταγωγής, που εκδίδονται σύμφωνα με τις διατάξεις του παρόντος υποτμήματος, πρέπει να αποτελούνται από ένα μόνο αντίτυπο που φέρει την ένδειξη «πρωτότυπο» δίπλα στον τίτλο του εγγράφου.

Σε περίπτωση που κρίνεται αναγκαία η ύπαρξη περισσότερων αντιτύπων, αυτά πρέπει να φέρουν την ένδειξη «αντίγραφο» δίπλα στον τίτλο του εγγράφου.

2. Οι αρμόδιες αρχές της Κοινότητας δέχονται ως έγκυρο μόνο το πρωτότυπο του πιστοποιητικού καταγωγής.

Άρθρο 58

1. Οι διαστάσεις του πιστοποιητικού καταγωγής είναι 210 × 297 χιλιοστά με μέγιστη ανοχή ως προς το μήκος + 8 χιλιοστά και - 5 χιλιοστά. Το χαρτί που χρησιμοποιείται πρέπει να είναι λευκού χρώματος, χωρίς μηχανικούς πολτούς, γραφής με κόλλα, βάρους τουλάχιστον 40 g/m2. Η πρόσθια όψη του πρωτότυπου φέρει στο βάθος έντυπη κυματοειδή διάταξη κίτρινου χρώματος, η οποία καθιστά εμφανή κάθε φαλκίδευση με μηχανικά ή χημικά μέσα.

2. Τα έντυπα του πιστοποιητικού πρέπει να τυπώνονται και να συμπληρώνονται σε μία από τις επίσημες γλώσσες της Κοινότητας.

Άρθρο 59

1. Τα έντυπα του πιστοποιητικού καταγωγής, πρέπει να συμπληρώνονται με γραφομηχανή ή με άλλη μηχανογραφική ή παρόμοια μέθοδο.

2. Το πιστοποιητικό δεν πρέπει να φέρει ξυσίματα ούτε αλλοιώσεις. Τυχόν τροποποιήσεις πρέπει να γίνονται με διαγραφή των εσφαλμένων ενδείξεων και προσθήκη, ενδεχομένως, των επιθυμητών ενδείξεων. Κάθε τέτοια τροποποίηση πρέπει να ε